Yizikeɛle 44 | Yintanɛte Zo Baebolo | Ewiade Fofolɛ Ngilebɛbo\nBɛbado aduduleɛ anlenkɛ kpole ne anu dahuu (1-3)\nMɛla mɔɔ fale nyɛvolɛ nwo (4-9)\nMɛla mɔɔ fale Livaema nee ɛsɔfoma anwo (10-31)\n44 Ɔvale me ɔziale ɔrale ɛzonlenlɛsua ne findezo anlenkɛ kpole ne mɔɔ ɔ nye kile aduduleɛ la anloa,+ na ɛnee bɛdo nu.+ 2 Akee Gyihova zele me kɛ: “Bɛbado anlenkɛ kpole ɛhye anu dahuu. Ɔnle kɛ bɛbuke, yɛɛ ɔnle kɛ dasanli biala dua nu; ɔluakɛ Gyihova, Yizilayɛ Nyamenle ne ɛlua nu,+ ɔti ɔwɔ kɛ bɛto nu dahuu. 3 Noko kpanyinli ne badɛnla ɛkɛ ali aleɛ wɔ Gyihova anyunlu,+ ɔluakɛ ɔle kpanyinli. Ɔbava abenlana ne anlenkɛ kpole ne anu yeara ɛkɛ, na yealua ɛkɛ ne yeavinde.”+ 4 Akee ɔvale me ɔluale sɔlɔ anlenkɛ kpole ne anu ɔrale ɛzonlenlɛsua ne anyunlu. Mɔɔ meneanle la, menwunle kɛ Gyihova anyunlunyia ne ɛyi Gyihova ɛzonlenlɛsua ne anu tɛkɛɛ.+ Ɔti membutule me nyunlu aze.+ 5 Akee Gyihova zele me kɛ: “Sonla ra, fa wɔ adwenle kɔ* zo, nea na tie debie biala mɔɔ fale Gyihova ɛzonlenlɛsua ne anwo ngyehyɛleɛ nwo nee nwolɛ mɛla ne mɔ mɔɔ mebaha meahile wɔ la kpalɛ. Nea ndenle mɔɔ bɛfa nu bɛkɔ ɛzonlenlɛsua ne anu nee ndenle mɔɔ bɛfa nu bɛfi ɛzonlenlɛsua ne anu bɛfinde la amuala kpalɛ.+ 6 Ka kile Yizilayɛma mɔɔ ɛde atua la kɛ, ‘Mɔɔ Tumivolɛ Awulae Gyihova ɛha la ɛne: “O Yizilayɛma, bɛ bɛkyi nyɛleɛ ne mɔ ɛbo zo. 7 Saa bɛfa nyɛvolɛ mɔɔ bɛtɛpɛle bɛ mrenyiazo wɔ ahonle nee nwonane nu la bɛba me ɛzonlenlɛsua ne anu a, bɛgua me ɛzonlenlɛsua ne anwo evinli. Bɛfa paano, ɛnlome yɛɛ mogya bɛbɔ afɔle bɛmaa me wɔ mekɛ mɔɔ bɛva bɛ bɛkyi nyɛleɛ ne mɔ amuala bɛzɛkye me ngyekyeleɛ ne la. 8 Bɛannea me ninyɛne nwuanzanwuanza ne mɔ azo.+ Emomu bɛva awie mɔ kɛ bɛnlea me ɛzonlenlɛsua ne anu gyima ne mɔ azo.”’ 9 “‘Mɔɔ Tumivolɛ Awulae Gyihova ɛha la ɛne: “Ɛyɛvolɛ biala mɔɔ wɔ Yizilayɛ mɔɔ bɛtɛpɛle ye mrenyiazo wɔ ahonle nu nee nwonane nu la ɛnrɛhɔ me ɛzonlenlɛsua ne anu.”’ 10 “Noko Livaema mɔɔ hwenle bɛ nwo vile me nwo+ wɔ mekɛ mɔɔ Yizilayɛma hwenle bɛ nwo vile me nwo hɔlile bɛ kyibadeɛ ananze* ne mɔ anzi la, banwu bɛ nvonleɛ ne anwo amaneɛ. 11 Na bɛbayɛ azonvolɛ wɔ me ɛzonlenlɛsua ne anu bɛanlea ɛzonlenlɛsua ne nlenkɛ mgbole ne mɔ azo+ na bɛazonle wɔ ɛzonlenlɛsua ne anu. Bɛbahu nane mɔɔ bɛbava bɛabɔ ɛyelalɛ afɔle nee menli ne afɔle ne la, na bɛagyinla menli ne anyunlu bɛazonle bɛ. 12 Kɛmɔ bɛzonlenle bɛ wɔ bɛ kyibadeɛ ananze ne mɔ anyunlu na bɛyɛle azedolɛ bolɛ mɔɔ maanle Yizilayɛma yɛle ɛtane+ la ati a memaa me sa zo meha ndane metia bɛ la, na bɛbanwu bɛ nvonleɛ ne anwo amaneɛ,’ Tumivolɛ Awulae Gyihova a se a. 13 ‘Bɛnrɛra me nyunlu bɛnrɛazonle me kɛ ɛsɔfoma anzɛɛ bɛnrɛbikye me ninyɛne nwuanzanwuanza anzɛɛ nwuanzanwuanza kpalɛ ne mɔ anu biala anwo, na bɛbazoa bɛ anyiemgba ɔlua bɛkyi ninyɛne ne mɔ mɔɔ bɛyɛle la ati. 14 Noko mebamaa bɛanlea ɛzonlenlɛsua ne anu gyima ne mɔ azo, na bɛanlea ye ɛzonlenlɛ gyima ne nee debie biala mɔɔ ɔwɔ kɛ bɛyɛ ye wɔ ɛkɛ ne la amuala azo.’+ 15 “‘Na Zeedɔko+ amra ne mɔ mɔɔ le Livae ɛsɔfoma mɔɔ nleanle me ɛzonlenlɛsua ne anu gyima ne mɔ azo wɔ mekɛ mɔɔ Yizilayɛma hwenle bɛ nwo vile me nwo la,+ bɛbabikye me na bɛazonle me, na bɛbagyinla me nyunlu bɛava ɛnlome+ nee mogya+ bɛabɔ afɔle bɛamaa me,’ Tumivolɛ Awulae Gyihova a se a. 16 ‘Bɛmɛ a bɛle menli mɔɔ bɛahɔ me ɛzonlenlɛsua ne anu a, na bɛbabikye me ɛkponle ne anwo bɛazonle me,+ na bɛanlea bɛayɛ bɛ gyima mɔɔ bɛyɛ bɛmaa me la.+ 17 “‘Saa bɛlɛba ɔ kunlu lɔ alienwo ɛkɛ anlenkɛ kpole ne anwo a, ɔwɔ kɛ bɛwula lenen tɛladeɛ.+ Ɔnle kɛ bɛwula mboane enrinli tɛladeɛ biala wɔ mekɛ mɔɔ bɛlɛsonle wɔ ɔ kunlu lɔ alienwo ɛkɛ nlenkɛ mgbole ne mɔ anloa anzɛɛ nuhua la. 18 Ɔwɔ kɛ bɛfa lenen abotile bɛbɔ bɛ ti, na bɛwula nika mɔɔ keda bɛ ɛzɔlɛ nwo la.+ Ɔnle kɛ bɛwula debie biala mɔɔ bamaa ɛhɛlɛnra adu bɛ la. 19 Kolaa na bɛavinde bɛahɔ findezo alienwo ɛkɛ—ɛleka mɔɔ menli ne wɔ wɔ findezo alienwo ɛkɛ ne la—ɔwɔ kɛ bɛyeye bɛ adɛladeɛ ne mɔ mɔɔ bɛvale bɛhɔzonlenle la+ bɛgua aleɛlilɛ azua* nwuanzanwuanza ne mɔ anu.+ Akee bɛbawula adɛladeɛ fofolɛ, amaa bɛanlua bɛ adɛladeɛ ne mɔ azo bɛanva nwuanzanwuanzayɛlɛ* bɛangɔmaa menli ne. 20 Ɔnle kɛ bɛkpa bɛ ti enrinli+ anzɛɛ bɛgyakyi ye bɛmaa ɔyɛ ndendenle. Ɔwɔ kɛ bɛpepɛ bɛ ti enrinli ne azo ala. 21 Ɔnle kɛ ɛsɔfoma no nwanye kɔ ɔ kunlu lɔ alienwo ɛkɛ.+ 22 Ɔnle kɛ bɛgya kunlavolɛ anzɛɛ raalɛ mɔɔ bɛbɔ ye ewole la;+ emomu, bɛgya raalɛ mɔɔ ɛnze nrenyia na ɔle Yizilayɛnli la anzɛɛ kunlavolɛ raalɛ mɔɔ ɛnee ɔ hu le ɛsɔfo la.’+ 23 “‘Ɔwɔ kɛ bɛkilehile me menli ne ngakyile mɔɔ wɔ debie mɔɔ le nwuanzanwuanza nee debie mɔɔ ɛnle nwuanzanwuanza la avinli; na bɛmaa bɛnwu ngakyile mɔɔ wɔ debie mɔɔ anwo te nee debie mɔɔ anwo ɛnde la anu.+ 24 Ɔwɔ kɛ bɛdi edwɛkɛ kɛ ndɛnebuavolɛma;+ ɔwɔ kɛ bɛbua ndɛne bɛmaa ɔ nee me ndɛnebualɛ ne mɔ yia.+ Ɔwɔ kɛ bɛdi me ɛvoyia kɔsɔɔti anwo mɛla nee ngyehyɛleɛ zo+ na bɛte me ɛnwomenlelielɛ kenle ne mɔ anwo. 25 Bɛmmakɔ dasanli biala funli nwo, anrɛɛ bɛ nwo bɛagua evinli. Noko bɛbahola bɛamaa bɛ papa, bɛ mame, bɛ ra nrenyia, bɛ ra raalɛ, bɛ diema nrenyia anzɛɛ bɛ diema raalɛ mɔɔ ɛtɛkɔle agyalɛ la funli agua bɛ nwo evinli.+ 26 Na saa ɛsɔfo bie te ɔ nwo wie a, ɔwɔ kɛ ɔkendɛ kenle nsuu. 27 Kenle mɔɔ ɔbahɔ nwuanzanwuanza ɛleka ne, wɔ ɔ kunlu lɔ alienwo ɛkɛ, kɛ ɔkazonle wɔ nwuanzanwuanza ɛleka ne la, ɔwɔ kɛ ɔfa ye ɛtane afɔlebɔdeɛ ɔkɔ,’+ Tumivolɛ Awulae Gyihova a se a. 28 “‘Na bɛ agyapadeɛ ɛne: Mele bɛ agyapadeɛ.+ Bɛmmamaa bɛ agyapadeɛ biala wɔ Yizilayɛ, ɔluakɛ mele bɛ agyapadeɛ. 29 Bɛmɛ a bɛbali ma afɔlebɔdeɛ,+ ɛtane afɔlebɔdeɛ yɛɛ fɔlɛlilɛ afɔlebɔdeɛ+ ne mɔ a, na debie biala mɔɔ bɛyila zo wɔ Yizilayɛ la bayɛ bɛ ɛdeɛ.+ 30 Ma mɔɔ kɛlimoa kɛbolo la kɔsɔɔti anu kpalɛ ne yɛɛ ndoboa biala mɔɔ vi bɛ ɛkɛ ne la bayɛ ɛsɔfoma ne ɛdeɛ.+ Na ɔwɔ kɛ bɛfa ma mɔɔ limoa la esamo bɛmaa ɛsɔfo ne.+ Ɛhye bamaa nyilalɛ adɛnla bɛ awuke ne mɔ anu.+ 31 Ɔnle kɛ ɛsɔfoma di aloma anzɛɛ nane biala funli anzɛɛ mɔɔ bɛtete ye nu la.’+\n^ Hibulu aneɛ nu, “anwondelɛ.”


“Ɔwɔ kɛ bɛnwu kɛ mekɛ ɛdwu mɔɔ ɔwɔ kɛ bɛfi nafelɛ nu bɛdwazo a.”—WULO. 13:11.\nKɛmɔti a ɔhyia kɛ Keleseɛnema maa bɛ nye gyinla zo sunsum nu ɛ?\nDuzu ati a ɔwɔ kɛ yɛmaa yɛ nye da ɛkɛ na yɛgyele ye nzo wɔ daselɛlilɛ nu ɛ?\nKɛmɔti a ɔwɔ kɛ yɛda atiakunlukɛnlɛma ali wɔ daselɛlilɛ nu ɛ?\n1, 2. Duzu ati a ɔwɔ kɛ menli fi nafelɛ nu dwazo a?\nƐVOLƐ biala, menli dɔɔnwo wu ɔluakɛ bie a ɛnee bɛlɛbɔ ngɔsɔkɛ anzɛɛ bɛlɛda wɔ mekɛ mɔɔ bɛlɛka kale la. Bie mɔ gyima fi bɛ sa ɔluakɛ bɛngola ndɛ dwazo kɔ gyima anzɛɛ bɛda wɔ gyima nu la ati. Noko sunsum nu ngɔsɔkɛbɔlɛ bahola ayɛ esiane kpole. Yemɔti, Baebolo ne ka kɛ: “Nyilalɛ ɛha sonla ne mɔɔ . . . ɔ nye gyi zolɛ” la.—Yek. 16:14-16.\n2 Gyihova kenle kpole ne ɛlɛbikye, noko alesama dɔɔnwo ɛlɛda wɔ sunsum nu. Keleseɛnemaanle ne anu mgbanyima bie mɔ bɔbɔ ɛha kɛ bɛ mboane ne dafe somaa. Sunsum nu nafelɛ a le duzu? Duzu ati a ɔhyia kɛ nɔhalɛ Keleseɛnema maa bɛ nye gyinla zo ɛ? Kɛ ɔkɛyɛ na yɛaboa awie mɔ yɛamaa bɛavi nafelɛ nu bɛadwazo ɛ?\nSUNSUM NU NAFELƐ A LE DUZU?\n3. Kɛzi sonla mɔɔ ɛla wɔ sunsum nu la yɛ ye ninyɛne ɛ?\n3 Ɔyɛ a menli mɔɔ dafe la ɛngola ɛnyɛ ɛhwee. Noko, menli mɔɔ da sunsum nu la kola yɛ ninyɛne, emomu, tɛ sunsum nu ninyɛne ɔ. Bie a bɛmaa ɛbɛlabɔlɛ nu adwenleadwenle, anyelielɛ, duma, anzɛɛ anwonyia ɛkpondɛlɛ di bɛ adwenle. Bɛyɛ ɛhye mɔ amuala noko sunsum nu ninyɛne nwo ɛngyia bɛ kpalɛ. Noko akee, menli mɔɔ anye gyi zo sunsum nu la ze kɛ yɛwɔ “mekɛ mɔɔ li awieleɛ la” anu, yemɔti bɛbɔ mɔdenle bɛyɛ mɔɔ Nyamenle kulo la.—2 Pita 3:3, 4; Luku 21:34-36.\n4. Duzu a “bɛmmamaa yɛdafe kɛ ebia mɔ la” kile a?\n4 Bɛgenga 1 Tɛsalonaekama 5:4-8. Wɔ ɛke ɛzoanvolɛ Pɔɔlo dule ɔ gɔnwo mɔ diedima folɛ kɛ: “Bɛmmamaa yɛdafe kɛ ebia mɔ la.” Duzu a ye edwɛkɛ ne kile a? Adenle ko mɔɔ yɛdua zo “yɛdafe” la a le Nyamenle ɛbɛlabɔlɛ nwo ngyinlazo ne mɔɔ yɛbu yɛ nye yɛgua zo la. Adenle bieko mɔɔ yɛdua zo “yɛdafe” la a le mekɛ mɔɔ Gyihova bava azɛkye ɛtanevolɛma mɔɔ yebikye mɔɔ yɛbabu yɛ nye yɛagua zo la. Ɔwɔ kɛ yɛnea boɛ na ɛtanevolɛma ɛhye mɔ ammaa yɛanyɛ mɔɔ bɛyɛ la bie.\n5. Nyɛleɛ boni a maa yɛnwu menli mɔɔ ɛlɛda wɔ sunsum nu la ɛ?\n5 Menli bie mɔ suzu kɛ Nyamenle biala ɛnle ɛkɛ mɔɔ ɔbamaa bɛabu mɔɔ bɛyɛ la anwo mgbonda a. (Edw. 53:1) Bie mɔ noko suzu kɛ Nyamenle ɛndwenle yɛ nwo, yemɔti ɔnle kɛ yɛdayɛ noko yɛdwenle ɔ nwo. Yɛɛ bie mɔ te nganeɛ kɛ saa bɛkɔ asɔne a, bɛbayɛ Nyamenle agɔnwo. Menli ɛhye mɔ kɔsɔɔti ɛlafe sunsum nu. Ɔwɔ kɛ bɛfi nafelɛ nu bɛdwazo. Kɛ ɔkɛyɛ na yɛaboa bɛ ɛ?\nƆWƆ KƐ YƐ NYE GYINLA ZO\n6. Kɛmɔti a ɔwɔ kɛ Keleseɛnema bɔ mɔdenle maa bɛ nye gyinla zo wɔ sunsum nu ɛ?\n6 Ɔwɔ kɛ yɛdayɛ mumua ne yɛmaa yɛ nye gyinla zo na yɛahola yɛadunwue menli mɔɔ ɛlafe la. Duzu a ɛhye kile a? Nyamenle Edwɛkɛ ne ka kɛ menli mɔɔ ɛla wɔ sunsum nu la yɛ “awozinli nu nyɛleɛ” ɛhye mɔ—anwondɛlɛ mgbane mgbane, nzabolɛ, adwɔmanebɔlɛ, huhunli ɛbɛla, konle anzɛɛ nungule ɛhwenlɛ. (Bɛgenga Wulomuma 13:11-14.) Ɔnla aze kɛ yɛbahoati nyɛleɛ zɛhae. Ɔhyia kpalɛ kɛ yɛbamaa yɛ nye agyinla zo. Delava mɔɔ da la fa ye ngoane to esiane nu. Nea kɛzi ɔhyia kɛ Keleseɛnenli banwu esiane mɔɔ wɔ sunsum nu nafelɛ nu a!\n7. Kɛzi menli nwo adwenle mɔɔ ɛndenrɛ mɔɔ yɛbanyia la kola ka yɛ ɛ?\n7 Kɛ neazo la, bie a Keleseɛnenli bie banyia adwenle kɛ menli mɔɔ wɔ ye azɛlɛ sinli ne anu la anye ɛnlie edwɛkpa ne anwo. (Mrɛ. 6:10, 11) Ɔbahola yeanyia adwenle kɛ, “Saa bɛnrɛdie edwɛkɛ ne a, ɛnee duzu ati a ɔwɔ kɛ mekɔ bɛ ɛkɛ ɛ?” Bie mɔ ɛlɛda sunsum nu ɛdeɛ, noko bɛ tɛnlabelɛ nee bɛ nyɛleɛ bahola ahakyi. Bie mɔ fi nafelɛ nu dwazo na bɛtie. Saa yɛdayɛ mumua ne yɛmaa yɛ nye gyinla zo na yɛdua ndenle ngakyile zo yɛka Belemgbunlililɛ edwɛkɛ ne kɛnlɛma yɛkile bɛ a, yɛbahola yɛaboa bɛ. Yɛ nye mɔɔ yɛmaa yeagyinla zo la eza kile kɛ yɛmaa deɛmɔti yɛ ɛzonlenlɛ gyima ne anwo hyia la adɛnla yɛ adwenle nu.\nDUZU ATI A YƐ ƐZONLENLƐ GYIMANE ANWO HYIA Ɛ?\n8. Duzu ati a yɛ ɛzonlenlɛ gyima ne anwo hyia kpole kpalɛ ɛ?\n8 Kakye kɛ, saa menli andie edwɛkɛ ne bɔbɔ a, yɛ ɛzonlenlɛ gyima ne wula Gyihova anyunlunyia. Eza ɔdua edwɛkɛhanlɛ gyima ne azo ɔmaa ye bodane ba nu wɔ mekɛ titile ɛhye anu. Ɔnrɛhyɛ, Nyamenle babua menli ndɛne wɔ mɔɔ bɛyɛ ye wɔ edwɛkɛhanlɛ gyima ne anwo la anwo. Bɛbazɛkye menli mɔɔ bɛndie edwɛkpa ne la. (2 Tɛs. 1:8, 9) Ɔle nvonleɛ kɛ yɛbanyia adwenle kɛ ɔnle kɛ yɛyele yɛ nwo wɔ edwɛkɛhanlɛ gyima ne anu ɔluakɛ “ɛtanevolɛma nee kpalɛyɛlɛma badwazo ara ngoane nu.” (Gyi. 24:15) Ɔwɔ Nyamenle Edwɛkɛ ne anu kɛ bɛbazɛkye “mbɔnkye” ne mɔ bɔkɔɔ. Nyamenle dua yɛ edwɛkɛhanlɛ ne azo se menli anwunvɔne ɔluakɛ ɔbuke adenle ɔmaa bɛsenza bɛ ɛbɛla na bɛadɛnla aze dahuu. (Mat. 25:32, 41, 46; Wulo. 10:13-15) Saa yɛanga edwɛkɛ ne a, kɛ ɔkɛyɛ na menli ade edwɛkɛ mɔɔ bamaa bɛanyia ngoane mɔɔ ɛnlɛ awieleɛ la ɛ?\n9. Kɛzi edwɛkɛhanlɛ ne azo ɛra wɔ nee awie mɔ nvasoɛ ɛ?\n9 Yɛdayɛ noko yɛnyia edwɛkɛhanlɛ ne azo nvasoɛ. (Bɛgenga 1 Temɔte 4:16.) Ɛbalie wɔado nu kɛ Gyihova anwo edwɛkɛ nee Belemgbunlililɛ ne mɔɔ ɛbɔ ye nolo la maa diedi nee ɛlɔlɛ mɔɔ ɛlɛ ɛmaa Nyamenle la yɛ kpole. Yeboa yemaa wɔnyia subane kpalɛ mɔɔ Keleseɛnema lɛ la. Bie a mekɛ mɔɔ ɛlɛdua edwɛkɛhanlɛ ne azo wɔala ɛlɔlɛ mɔɔ ɛlɛ ɛmaa Nyamenle ali la, ɛ nye die. Menli dɔɔnwo mɔɔ ɛva nɔhalɛ ne ɛhilehile awie mɔ la anye die, saa bɛnwu kɛ Nyamenle sunsum ne ɛboa bɛ sukoavoma yemaa bɛlɛbɔ ɛbɛla kpalɛ a.\n10, 11. (a) Kɛzi Gyisɛse nee Pɔɔlo manle bɛ nye lale ɛkɛ ɛ? (b) Adenle boni azo a yɛbahola yɛamaa yɛ nye ala ɛkɛ wɔ yɛ ɛzonlenlɛ gyima ne anu a?\n10 Ndenle dɔɔnwo wɔ ɛkɛ mɔɔ yɛbahola yɛalua zo yɛamaa menli anye alie edwɛkɛ ne anwo a. Yemɔti ɔwɔ kɛ yɛmaa yɛ nye da ɛkɛ wɔ daselɛlilɛ nu. Gyisɛse yɛle ɛhye anwo neazo. Kɛmɔ ɔdi munli la ati ɔnwunle kɛ ɛnee Falasiinli bie ɛva ɛya ɔnva nwo kɛ nrenya ne andɛ ɔ nloa anu la. Ɛnee Gyisɛse eza ze kɛ raalɛ bie mɔɔ bɛze kɛ ɔle ɛtanevolɛ la ɛnlu ɔ nwo yɛɛ kunlavolɛ raalɛ ne noko ɛva mɔɔ ɔlɛ la amuala ɛmaa. (Luku 7:37-50; 21:1-4) Gyisɛse holale boale menli ɔluakɛ ɔnwunle mɔɔ ɛnee bɛhyia nwolɛ la. Noko ɔngyia kɛ yɛdi munli na yɛahola yɛanwu ninyɛne mɔɔ menli hyia nwo la. Ɛzoanvolɛ Pɔɔlo yɛle ɛhye anwo neazo. Ɔluale ndenle ngakyile zo ɔhanle edwɛkɛ ne amaa yeaboa menli kɔsɔɔti.—Gyi. 17:22, 23, 34; 1 Kɔl. 9:19-23.\n11 Saa yɛmaa yɛ nye da ɛkɛ na yɛyɛ ninyɛne mɔɔ menli hyia nwo la nzonlɛ kɛmɔ Gyisɛse nee Pɔɔlo yɛle la a, yɛbanwu mɔɔ yɛyɛ a bɛ nye balie edwɛkɛ ne anwo la. Kɛ neazo la, saa ɛlua daselɛlilɛ nu a, kpondɛ ninyɛne mɔɔ ɔbamaa wɔanwu menli ne amaamuo, mɔɔ bɛ nye die nwo, saa bɛgya anzɛɛ bɛtɛgyale, anzɛɛ bɛlɛ ngakula la. Nea mɔɔ bɛlɛyɛ ye wɔ zɔhane mekɛ ne la na ka nwolɛ edwɛkɛ kɛnlɛma fa bɔ wɔ adwelielilɛ ne abo.\n12. Duzu a ɔwɔ kɛ yɛkakye ye wɔ yɛ adwelielilɛ nwo wɔ mekɛ mɔɔ yɛlua daselɛlilɛ nu la ɛ?\n12 Saa yɛmaa yɛ nye da ɛkɛ wɔ yɛ ɛzonlenlɛ gyima ne anu a, yɛnrɛmaa ninyɛne gyɛne ɛnrɛye yɛ adwenle ɛnrɛvi yɛ gyima ne azo. Yɛ nee yɛ bokavolɛ ne ɛlɛbɔ adawu mɔɔ maa anwosesebɛ bɔbɔ a, ɔwɔ kɛ yɛkakye kɛ yɛ bodane a le kɛ yɛka edwɛkɛ ne yɛahile awie mɔ. (Nolo. 3:1, 7) Zɔhane ati, ɔwɔ kɛ yɛnea boɛ na yɛ adawubɔlɛ ammaa yɛ rɛle anvi yɛ bodane ne. Adenle kpalɛ mɔɔ yɛbahola yɛalua zo yɛamaa yɛ adwenle ahɔ edwɛkɛhanlɛ ne azo la a le kɛ yɛbali edwɛkɛ mɔɔ yɛbaha yɛahile menli mɔɔ yɛbayia bɛ la anwo adwelie. Bieko, ɔwɔ nuhua kɛ moba fonu bahola aboa wɔ daselɛlilɛ nu ɛdeɛ, noko ɔnle kɛ yɛmaa ɔpɛ adwelie mɔɔ yɛ nee suamenle bie ɛlɛdi la azo.\nKILE MENLI NWO ANYELIELƐ\n13, 14. (a) Duzu a baboa yɛ na yɛanwu mɔɔ awie anye die nwo la ɛ? (b) Ndenle boni a yɛbahola yɛalua zo yɛabɔ adawubɔlɛ bo wɔ daselɛlilɛ nu a?\n13 Ɔwɔ kɛ yɛtie menli mɔɔ yɛyia bɛ wɔ daselɛlilɛ nu la kpalɛ. Kpuyia boni a ɛbahola wɔabiza wɔ azɛlɛsinli ne anu amra na wɔanwu bɛ adwenle a? Asoo ɛzonlenlɛ ngakyile, basabasayɛlɛ, anzɛɛ arane ngakyile mɔɔ ɛngyinla la gyegye bɛ? Ɛbahola wɔalua kɛzi bɛhyehyɛ abɔdeɛ mɔɔ ngoane wɔ nu anzɛɛ nvasoɛ mɔɔ wɔ Baebolo ne folɛdulɛ zo la azo wɔamaa menli anye alie sunsum nu ninyɛne nwo ɔ? Asɛɛ menli kɔsɔɔti anye die asɔneyɛlɛ nwo, bɔbɔ bɛdabɛ mɔɔ bɛnlie Nyamenle bɛnli la bie mɔ. Ɔyɛ a bɛngola bɛnnwu ye saa awie wɔ ɛkɛ mɔɔ ɔtie asɔneyɛlɛ bɔbɔ a. Bie mɔ noko anye die kpuyia ɛhye mɔ anwo: Asoo Nyamenle tie asɔneyɛlɛ kɔsɔɔti? Saa ɔndie asɔneyɛlɛ kɔsɔɔti a ɛnee duzu a ɔwɔ kɛ yɛyɛ na yeadie yɛ a?\n14 Yɛbahola yɛanlea kɛzi nolobɔlɛma mɔɔ lɛ anwubielɛ bɔ adwelielilɛ bo la na yɛdayɛ noko yɛazukoa. Anrɛɛ yɛ kɛzi bɛbiza edwɛkɛ wɔ adenle mɔɔ ɔmmaa tievolɛ ne ati ɛnzi aze la nzonlɛ. Akee yɛ kɛzi bɛfa bɛ ne nee bɛ nyunlu tɛnlabelɛ bɛkile kɛ bɛ nee suamenle ne yɛ adwenle la noko nzonlɛ.—Mrɛ. 15:13.\nATIAKUNLUKƐNLƐMAYƐLƐ NEE MƆDENLEBƆLƐ\n15. Kɛmɔti a ɔwɔ kɛ yɛda atiakunlukɛnlɛmayɛlɛ ali wɔ daselɛlilɛ nu ɛ?\n15 Saa ɛda botoo na awie tunwue wɔ arɛlevilɛ nu a, asoo ɛ nye die nwo? Menli dɔɔnwo fa bɛ nyɛleɛ kile kɛ bɛ nye ɛnlie nwo. Bɛkulo kɛ bɛtunwue bɛ bɛtɛɛ anzɛɛ wɔ adenle kpalɛ zo. Zɔhane ala a ɔwɔ kɛ yɛtunwue menli mɔɔ ɛlafe sunsum nu la noko a. Kɛ neazo la, saa awie fa ɛ nwo ɛya wɔ daselɛlilɛ nu a, duzu a ɛbayɛ a? Ɔwɔ kɛ ɛnyia abotane na ɛkile kɛ ɛte ye nganeɛdelɛ ne abo. Akee da ye ase kɛ yela ye nganeɛdelɛ ali yehile wɔ la na kɔ anzondwolɛ nu. (Mrɛ. 15:1; 17:14; 2 Tem. 2:24) Saa ɛnyia ɔ nwo abotane a, ɔbadie Dasevolɛ gyɛne mɔɔ ɔbara ye ɛkɛ kenle fofolɛ la.\n16, 17. Kɛzi yɛbala nwunu ali wɔ yɛ ɛzonlenlɛ gyima ne anu ɛ?\n16 Ɔdwu mekɛ ne bie a yɛbahola yɛadoa adwelielilɛ ne azo ɔnva nwo kɛ ahenle baha kɛ ɔ nye ɛnlie nwo anzɛɛ ɔlɛ ye asɔne la. Bie a ɔbaha ye zɔ ɔluakɛ ɔte nganeɛ kɛ yemɔ a le adenle sikalɛ mɔɔ ɔbalua zo yeapɛ adwelielilɛ ne azo a. Noko akee, yɛbahola yɛalua adenle kɛnlɛma zo yɛabiza kpuyia kpalɛ mɔɔ bamaa suamenle ne anye alie yɛ edwɛkɛ ne anwo a.—Bɛgenga Kɔlɔsaema 4:6.\n17 Ɔdwu mekɛ ne bie na yɛyia menli mɔɔ bɛte nganeɛ kɛ bɛnlɛ alagye la a, ɔwɔ kɛ yɛtie bɛ na yɛpɛ yɛ edwɛkɛ ne azo. Ɔdwu mekɛ ne bie noko a, yɛbahola yɛava edwɛkɛ sikalɛ bie yɛagyakyi bɛ. Kɛ neazo la, bie mɔ ɛzukoa kɛ bɛbava mekɛ mɔɔ ɛndwu mitini ko la bɛaha Baebolo ne anu edwɛkɛ bie. Bɛkenga ngɛlɛlera ko na bɛabiza suamenle ne kpuyia mɔɔ bɛba bieko a bɛbabua la. Edwɛkɛ sikalɛ ɛhye di gyima kpalɛ ɔmaa suamenle ne kakyi ye adwenle na ɔtie edwɛkɛ ne. Bie a ɛbahulo kɛ ɛbayɛ ye zɔ mekɛ fofolɛ.\n18. Kɛ ɔkɛyɛ na yɛahola yɛayɛ dɔɔnwo wɔ daselɛ mɔɔ bɛdi wɔ mekɛ mɔɔ bɛnle daselɛlilɛ nu la anu ɛ?\n18 Saa yɛziezie yɛ nwo kɛ yɛbali daselɛ wɔ mekɛ mɔɔ yɛnle daselɛlilɛ nu la a, yɛbahola yɛaboa menli mɔɔ yɛyia bɛ la yɛamaa bɛ nye alie Nyamenle anwo. Mediema dɔɔnwo fa asafo mbuluku ne bie wula bɛ kodoku anzɛɛ bɛ baage nu. Bie a bɛbaziezie bɛ nwo kɛ saa bɛnyia adenle a bɛbagenga Baebolo ngɛlɛlera fɔɔnwo bie. Ɛbahola wɔabiza wɔ asafo ne anu ɛzonlenlɛ gyima zo neavolɛ ne anzɛɛ adekpakyelɛma wɔamaa bɛahile wɔ kɛzi bɛdi daselɛ wɔ mekɛ mɔɔ bɛnle daselɛlilɛ nu la.\nDUA ADENLE KPALƐ ZO TUNWUE WƆ MBUSUAFOƆ\n19. Duzu ati a ɔwɔ kɛ yɛkɔ zo yɛboa yɛ mbusuafoɔ ɛ?\n19 Yɛ kɔsɔɔti yɛkpondɛ kɛ yɛboa yɛ nwo amra yɛmaa bɛdie edwɛkpa ne bɛdi. (Dwɔ. 2:13; Gyi. 10:24, 48; 16:31, 32) Saa bɛandie yɛ wɔ mekɛ mɔɔ lumua la anu a, anyelielɛ mɔɔ yɛlɛ kɛ yɛbazia yɛahɔ bɛ ɛkɛ la bahola aha aze. Yɛbade nganeɛ kɛ debie bieko ɛnle ɛkɛ mɔɔ yɛbahola yɛayɛ anzɛɛ yɛaha mɔɔ bamaa bɛahakyi bɛ adwenle a. Noko bie a ɛnee edwɛkɛ bie ɛzi ɛmaa wɔ busuanli bie ɛhakyi ye ɛbɛlabɔlɛ anzɛɛ kɛzi ɔdwenle la. Anzɛɛ bie a wɔzukoa ndenle kpalɛ mɔɔ bɛdua zo bɛkilehile nɔhalɛ ne anu la.\n20. Saa ɛlɛtendɛ wɔahile wɔ mbusuafoɔ a kɛzi ɛbahile kɛ ɛdwenle bɛ nganeɛdelɛ nwo ɛ?\n20 Ɔwɔ kɛ yɛdwenle yɛ mbusuafoɔ nganeɛdelɛ nwo. (Wulo. 2:4) Tendɛ kɛnlɛma kile bɛ kɛmɔ ɛtendɛ ɛkile menli mɔɔ ɛyia bɛ wɔ daselɛlilɛ nu la. Da mɛlɛbɛnwoaze nee ɛbulɛ ali. Tɛ nɔhalɛ ne anwo edwɛkɛ ala a ɔwɔ kɛ ɛka ɛkile wɔ mbusuafoɔ a. Ɛbahola wɔalua wɔ nyɛleɛ zo wɔamaa bɛanwu kɛzi nɔhalɛ ne ɛboa wɔ la. (Ɛfɛ. 4:23, 24) Maa bɛnwu ye kɛ kɛmɔ Gyihova ɛhilehile wɔ la ati a ɛbɔ ɛbɛla kpalɛ a. (Aye. 48:17) Dua wɔ nyɛleɛ zo maa ɛ nwo amra ɛnwu kɛzi ɔwɔ kɛ Keleseɛnenli bɔ ye ɛbɛla la.\n21, 22. Maa neazo mɔɔ kile kɛ ɔwɔ kɛ yɛkɔ zo yɛboa yɛ mbusuafoɔ yɛmaa bɛsukoa Gyihova anwo debie la.\n21 Adiema raalɛ bie hɛlɛle kɛ ɔbɔ mɔdenle dahuu kɛ ɔbalua ye ɛdendɛlɛ nee ye nyɛleɛ zo yeali ɔ mediema mrenya nee mraalɛ 13 daselɛ. Ɔkɛlɛ bɛ nuhua ko biala kɛlata ɛvolɛ biala. Wɔ ɛvolɛ 30 anu, ɛnee ɔ ngomekye ala a ɔle Dasevolɛ wɔ ye abusua ne anu a.\n22 Kenle ko adiema raalɛ ɛhye vɛlɛle ɔ diema raalɛ ko mɔɔ de moa la wɔ telefuu zo. Ɔ diema raalɛ ne hanle hilele ye kɛ ɔzele ye ɛsɔfo kɛ ɔ nee ye ɛzukoa Baebolo ne noko yeanyɛ. Mekɛ mɔɔ yɛ diema raalɛ ne hanle hilele ye kɛ ɔ nye balie nwo kɛ ɔbaboa ye yeamaa yeazukoa Baebolo ne la, ɔbuale kɛ: “Mede, noko memaa wɔade ɔ bo kɛ menrɛyɛ Gyihova Dasevolɛ ɛlɛ.” Ɔvale Duzu A Baebolo ne Kilehile Amgba A? buluku ne ko ɔnwanle ye, noko mekɛ ekyi guale nu mɔɔ ɔvɛlɛle ye la ɛnee ɔtɛbukɛle buluku ne anu. Adiema raalɛ ne toa zo kɛ: “Awieleɛ bɔkɔɔ ne, menvɛlɛle ye wɔ fonu zo na me nee ye gengale ngɛlɛlera mɔɔ wɔ buluku ne anu la bie mɔ na yɛzuzule nwo kɛyɛ mitini 15. Yɛyɛle zɔ mekɛ ekyi la ɛnee akee ɔkpondɛ kɛ ɔfa mekɛ mɔɔ ɔbo mitini 15 la ɔsukoa. Akee ɔbɔle ɔ bo kɛ ɔfɛlɛ me yeamaa yɛazukoa, bie bɔbɔ a ɛnee metɛdwazole yɛɛ ɔdwu mekɛ ne bie a yɛsukoa fane nwiɔ wɔ alehyenlɛ ne anu. Ye ɛvolɛ ko anzi bɛzɔnenle ye, na ɔbɔle adekpakyelɛ gyima ne abo wɔ ɛvolɛ bieko anu.”\n23. Duzu ati a ɔwɔ kɛ yɛkɔ zo yɛboa menli yɛmaa bɛdwazo bɛfi sunsum nu nafelɛ nu ɛ?\n23 Menli mɔɔ yɛboa bɛ yɛamaa bɛadunwue la le debie mɔɔ ɔwɔ kɛ yɛsukoa na yɛkɔ zo yɛyɛ a. Menli dɔɔnwo ɛlɛdie edwɛkpa ne ali. Saa bɛkyehyɛ nu a, bɛsɔne menli mɔɔ bo 20,000 la siane biala. Zɔhane ati bɛmaa yɛdie folɛ mɔɔ Pɔɔlo dule Aakepɛse kɛ: “Ɔmaa Awulae gyima ne mɔɔ yezɔ nu la ɛli munli” la kpalɛ. (Kɔl. 4:17) Edwɛkɛ mɔɔ doa zo la bamaa yɛ kɔsɔɔti yɛade edwɛkɛ ne mɔɔ ɔwɔ kɛ yɛka ye ndɛndɛ la abo.\n[Ɛlɛka wɔ mukelɛ 13]\nKƐZI ƐBAMAA Ɛ NYE AGYINLA ZO LA\n▪ Maa ɛ nye ɛbolo Nyamenle ɛhulolɛdeɛ ɛyɛlɛ nwo\n▪ Koati awozinli nu nyɛleɛ\n▪ Kakye kɛ esiane wɔ sunsum nu nafelɛ nu\n▪ Nyia menli mɔɔ bɛwɔ wɔ azɛlɛsinli ne anu la anwo adwenle kpalɛ\n▪ Kpondɛ ndenle fofolɛ dua zo ka edwɛkɛ ne\n▪ Kakye kɛ wɔ ɛzonlenlɛ gyima ne anwo hyia\nFa nwa awie Fa nwa awie Boa Menli Maa Bɛvi “Nafelɛ Nu Bɛdwazo”


Kɛzi Ngakyelɛlilɛ Ne Boa Yɛdayɛ Mumua Ne Ɛ? | Debiezukoalɛ\n“Bɛnlea kɛ ɔsi ɔle kɛnlɛma nee kpalɛ, kɛ mediema kɛbɔ nu kɛdɛnla koyɛlɛ nu!”—EDW. 133:1.\nEDWƐNE: 18, 14\nKƐZI NGAKYELƐLILƐ NE . . .\nboa yɛdayɛ mumua ne ɛ?\nmaa Nyamenle menli kɔsɔɔti tɛnla koyɛlɛ nu ɛ?\nboa yɛ ɔmaa yɛtɛnla koyɛlɛ nu ɛ?\n1, 2. Ɛvoyia boni a baha yɛ abɔ nu wɔ 2018 a, na duzu ati ɔ? (Nea mɔlebɛbo nvoninli ne.)\nWƆ March 31 2018, menli mgbe dɔɔnwo mɔɔ wɔ ewiade la bahɔ ɛvoyia bie mɔɔ bɛdi ye ko wɔ ɛvolɛ ne anu la abo. Saa ewia ne kɔtɔ a, Gyihova Alasevolɛ nee menli dɔɔnwo bayia nu ahakye afɔle mɔɔ Gyisɛse bɔle maanle yɛ la. Ɛvolɛ biala, Kelaese ewule Ngakyelɛlilɛ ne ka menli bɔ nu maa ɔyɛ nwanwane, ɔluakɛ ɔtɛla ɛvoyia biala mɔɔ wɔ azɛlɛ ye azo la.\n2 Nea kɛzi Gyihova nee Gyisɛse anye die kɛ bɛbanwu menli mgbe dɔɔnwo kɛ bɛlɛkɔ ɛvoyia titili ɛhye wɔ ewiade amuala kɔkpula kɛ kenle zɔhane bahɔ awieleɛ a. Baebolo ne hanle kɛ, “menli ekpunli kpole bie mɔɔ awie ɛngola bɛ tia, mɔɔ bɛvi maanle maanle nee mbusua nee menli nee aneɛ ngakyile nu la” badea nu kɛ: “Ngoanelielɛ vi yɛ Nyamenle ne mɔɔ de belemgbunli ebia ne azo nee Boaneralɛ ne ɛkɛ.” (Yek. 7:9, 10) Ɔyɛ anyelielɛ kɛ Ngakyelɛlilɛ ɛvoyia ɛhye di Gyihova nee Gyisɛse eni la!\n3. Kpuya boni mɔ a bɛbabua wɔ edwɛkɛ ɛhye anu a?\n3 Edwɛkɛ ɛhye babua kpuya ɛhye mɔ. (1) Kɛzi yɛ nuhua ko biala bahola aziezie ɔ nwo ahɔ Ngakyelɛlilɛ ne na yeanyia zolɛ nvasoɛ ɛ? (2) Ndenle boni mɔ azo a Ngakyelɛlilɛ ne ka Nyamenle menli kɔsɔɔti bɔ nu a? (3) Duzu a mebahola meayɛ amaa koyɛlɛ mɔɔ wɔ Nyamenle menli avinli la adɛnla ɛkɛ a? (4) Asoo yɛbahɔ Ngakyelɛlilɛ mɔɔ li awieleɛ la kenle bie? Saa ɔle zɔ a, ɛnee kenlenzu?\nKƐZI YƐBAZIEZIE YƐ NWO YƐAHƆ NGAKYELƐLILƐ NE NA YƐANYIA ZOLƐ NVASOƐ LA\n4. Duzu ati a ɔhyia kɛ yɛbɔ mɔdenle biala kɛ yɛbahɔ Ngakyelɛlilɛ ne ɛ?\n4 Duzu ati a nwolɛ hyia kɛ yɛbahɔ Ngakyelɛlilɛ ne ɛ? Kakye kɛ debiezukoalɛ ɛhɔlɛ boka yɛ ɛzonlenlɛ nwo. Ɔda ali kɛ Gyihova nee Gyisɛse nwu menli mɔɔ bɔ mɔdenle kɔ ɛvoyia titili ɛhye wɔ ɛvolɛ ne anu la. Yɛkpondɛ kɛ Gyihova nee Gyisɛse nwu kɛ yɛbahɔ Ngakyelɛlilɛ ne, kyesɛ tɛnlabelɛ mɔɔ yɛyɛ nwolɛ ɛhwee a ɔnyɛ boɛ la na azi yɛ adenle. Saa yɛfa yɛ nyɛleɛ yɛkile kɛ ayia ne mɔ hyia yɛ a yɛmaa Gyihova nwu deɛmɔti ɔnle kɛ ɔye yɛ duma ɔfi ye “ngakyelɛ buluku” ne anu la. Bɛfɛlɛ buluku ɛhye “ngoane buluku.” Menli mɔɔ Gyihova kulo kɛ ɔmaa bɛ dahuu ngoane la aluma wɔ nu.—Mal. 3:16; Yek. 20:15.\n5. Ɔka ekyi Ngakyelɛlilɛ ne dwu zo a, kɛzi yɛbahola ‘yɛazɔ yɛ nwo yɛanlea kɛ yɛwɔ diedi ne anu’ ɛ?\n5 Ɔka ekyi Ngakyelɛlilɛ ne dwu zo a, yɛbahola yɛakpa mekɛ na yɛalua asɔneyɛlɛ zo yɛazuzu agɔnwolɛvalɛ mɔɔ yɛ nee Gyihova lɛ la anwo kpalɛ. (Kenga 2 Kɔlentema 13:5.) Kɛzi yɛbayɛ ɛhye ɛ? Ɔlua ɛzɔlɛ mɔɔ ‘yɛbazɔ yɛ nwo yɛanlea kɛ yɛwɔ diedi ne anu’ la azo. Amaa yɛayɛ zɔ la, ɔwɔ kɛ yɛbiza yɛ nwo kɛ: ‘Asoo amgba medie medi kɛ meboka ahyehyɛdeɛ kokye ne mɔɔ Gyihova die to nu na bɛlɛyɛ ye ɛhulolɛdeɛ la anwo ɔ? Melɛbɔ mɔdenle biala kɛ mebaha Belemgbunlililɛ edwɛkpa ne na meahilehile awie mɔ ɔ? Asoo me nyɛleɛ maa ɔda ali kɛ medie medi kɛ awieleɛ mekɛ ne ɛ, na Seetan tumililɛ awieleɛ ɛbikye ɔ? Asoo anwodozo mɔɔ melɛ ye wɔ Gyihova nee Gyisɛse anu la le kɛ mekɛ mɔɔ menyilale me nwo zo memaanle Gyihova Nyamenle la ɔ?’ (Mat. 24:14; 2 Tim. 3:1; Hib. 3:14) Saa yɛdwenledwenle kpuya ɛhye mɔ mualɛ ne anwo a, ɔbamaa yɛanwu sonla holɛ ko mɔɔ yɛde la.\n6. (a) Adenle ko boni a yɛdua zo a yɛbanyia dahuu ngoane a? (b) Kɛzi asafo nu kpanyinli ko siezie ɔ nwo maa Ngakyelɛlilɛ ne ɛvolɛ biala ɛ, na kɛzi ɛbahola wɔayɛ bie ɛ?\n6 Kenga na dwenledwenle Ngɛlɛlera ne anu edwɛkɛ mɔɔ maa yɛnwu kɛzi Ngakyelɛlilɛ ne anwo hyia la anwo. (Kenga Dwɔn 3:16; 17:3.) Amaa yɛanyia dahuu ngoane la, kyesɛ ‘yɛnwu’ Gyihova na ‘yɛnyia diedi’ wɔ Gyisɛse, Ɔ Ra kokye ne anu. Amaa yɛaziezie yɛ nwo yɛamaa Ngakyelɛlilɛ ne la, ɔwɔ kɛ yɛsukoa edwɛkɛ bie mɔ mɔɔ baboa yɛ yeamaa yɛabikye Gyihova nee Gyisɛse kpalɛ la. Suzu mɔɔ asafo nu kpanyinli ko mɔɔ yezonle yehyɛ yɛ la anwo nea. Yeboɔboa Ɛzinzalɛ Arane mɔɔ ɛra dɛba mɔɔ ka Ngakyelɛlilɛ ne anwo edwɛkɛ nee ɛlɔlɛ mɔɔ Gyihova nee Gyisɛse ɛla ye ali ɛhile yɛ la dɔɔnwo anloa. Ɔka ekyii Ngakyelɛlilɛ ne dwu zo a, ɔsia ɔkenga edwɛkɛ ɛhye mɔ na ɔdwenledwenle kɛzi ɛvoyia ɛhye anwo hyia la anwo. Ɔyɛ a ɔfa edwɛkɛ fofolɛ ko anzɛɛ nwiɔ ɔboka mɔɔ ɔlɛ la anwo. Asafo nu kpanyinli ɛhye ɛnwu kɛ edwɛkɛ ɛhye mɔ mɔɔ ɔsia ɔkenga yɛɛ Ngakyelɛlilɛ Baebolo ɛgengalɛ mɔɔ ɔyɛ na ɔdwenledwenle nwo la maa ɔsukoa ninyɛne fofolɛ ɛvolɛ biala. Mɔɔ hyia kpalɛ la, ɔte nganeɛ kɛ ɛlɔlɛ mɔɔ ɔlɛ ɔmaa Gyihova nee Gyisɛse la anu mia ɛvolɛ biala. Debiezukoalɛ zɛhae mɔɔ ɛbayɛ la bamaa ɛlɔlɛ nee anyezɔlɛ mɔɔ ɛlɛ ɛmaa Gyihova nee Gyisɛse la ayɛ kpole amaa yeaboa wɔ na wɔanyia Ngakyelɛlilɛ ne azo nvasoɛ bɔkɔɔ.\nNGAGYELƐLILƐ NE KA YƐ BƆ NU\n7. (a) Duzu nzɛlɛlɛ a Gyisɛse yɛle wɔ nɔsolɛ mɔɔ limoa mɔɔ bɛlile Awulae Nɔsolɛ Aleɛ ne la ɛ? (b) Duzu a kile kɛ Gyihova buale Gyisɛse asɔneyɛlɛ ne a?\n7 Nɔsolɛ mɔɔ limoa mɔɔ bɛlile Awulae Nɔsolɛ Aleɛ ne la, Gyisɛse zɛlɛle kɛ ye ɛdoavolɛma kɔsɔɔti bayɛ ko kɛ mɔɔ ɔ nee ɔ Ze le ko la. (Kenga Dwɔn 17:20, 21.) Amgba Gyihova ɛbua asɔneyɛlɛ zɔhane mɔɔ ye kulovolɛ Ralɛ ne yɛle la, na kɛkala menli mgbe dɔɔnwo die di kɛ Gyihova a zoanle ɔ Ra ne a. Nyamenle menli yia nu, noko Ngakyelɛlilɛ ne le ayia ngakyile mɔɔ di daselɛ kpalɛ kɛ koyɛlɛ wɔ Gyihova Alasevolɛ avinli a. Menli mɔɔ asolo bɛ nwonane nee maanle mɔɔ bɛvi nu la yia nu sonle wɔ ewiade amuala. Wɔ ɛleka bie mɔ, menli mɔɔ ka aneɛ ngakyile la ɛnda ɛnnyia nu ɛnzonle, anzɛɛ saa bɛyia bɔbɔ a awie mɔ te nganeɛ kɛ ɛhye ɛnle debie kpalɛ. Noko, Gyihova nee Gyisɛse anye die koyɛlɛ ɛhye anwo!\n8. Koyɛlɛ nwo edwɛkɛ boni a Gyihova hanle hilele Yizikeɛle a?\n8 Kɛ Gyihova menli la, koyɛlɛ mɔɔ wɔ yɛ avinli la ɛnzi yɛ nwo. Gyihova hanle dole ɛkɛ. Fa edwɛkɛ mɔɔ ɔhanle ɔhilele ngapezonli Yizikeɛle mɔɔ fale mbaka nwiɔ ne mɔɔ ɔfa yeabɔ nwo la kɛ neazo, mbaka ne mɔɔ “Dwuda ɛdeɛ” ko yɛɛ “Dwosefi ɛdeɛ” ko la. (Kenga Yizikeɛle 37:15-17.) Bɛhilehile nu wɔ “Kpuyia Mɔɔ Vi Kengavolɛma Ɛkɛ” mɔɔ wɔ July 2016 Ɛzinzalɛ Arane ne anu kɛ: “Gyihova vale nrɛlaleɛ mɔɔ maanle Yizilayɛma nyianle anyelazo kɛ saa bɛsia bɛkɔ Ɛwɔkɛ Azɛlɛ ne azo a bɛbaha bɛ bɛabɔ nu la maanle Yizikeɛle. Zɔhane ngapezo edwɛkɛ ne eza hanle kɛ bɛbaha menli mɔɔ bɛbazonle Nyamenle wɔ awieleɛ mekɛ ne anu la bɛabɔ nu.”\n9. Kɛzi Yizikeɛle ngapezo ne mɔɔ ɛra nu la da ali wienyi ɛvolɛ biala wɔ Ngakyelɛlilɛ ne abo ɛ?\n9 Ɔvi ɛvolɛ 1919 mɔɔ ba la, Gyihova bɔle ɔ bo kɛ ɔboɔboa bɛdabɛ mɔɔ bɛkpokpa bɛ mɔɔ sɛkɛlɛneɛ adenle zo bɛle kɛ “Dwuda” baka ne la anloa yeamaa bɛadɛnla koyɛlɛ nu ngyikyi ngyikyi. Akee menli dɔɔnwo mɔɔ bɛlɛ azɛlɛ ye azo anyelazo, mɔɔ sɛkɛlɛneɛ adenle zo bɛle kɛ “Dwosefi” baka ɛdeɛ ne la rabokale bɛdabɛ mɔɔ bɛkpokpa bɛ la anwo—ekpunli nwiɔ ne yɛle “mboane ekpunli ko.” (Dwɔn 10:16; Zɛk. 8:23) Gyihova bɔle ɛwɔkɛ kɛ ɔbava mbaka nwiɔ ɛhye mɔ yeabɔ nu yeamaa bɛayɛ ko wɔ ɔ sa nu. (Yiz. 37:19) Ɛnɛ, ekpunli nwiɔ ne sonle wɔ Belemgbunli ko—Gyisɛse Kelaese mɔɔ bɛwula ye anyunlunyia mɔɔ bɛhanle ɔ nwo edwɛkɛ kɛ Nyamenle “sonvolɛ Devidi” la tumililɛ bo. (Yiz. 37:24, 25) Koyɛlɛ titili ɛhye mɔɔ Yizikeɛle buluku ne ka nwolɛ edwɛkɛ la da ali wienyi ɛvolɛ biala, wɔ mekɛ mɔɔ menli mɔɔ bɛkpokpa bɛ mɔhama ne nee “mboane gyɛne” ne yia nu kɛ bɛkakye Kelaese ewule ne la! Noko, duzu a yɛ nuhua ko biala bahola ayɛ amaa koyɛlɛ adɛnla yɛ avinli a?\nKƐZI YƐ NUHUA KO BIALA KOLA BOA MAA KOYƐLƐ TƐNLA ƐKƐ LA\n10. Kɛ ɔkɛyɛ na yɛamaa koyɛlɛ adɛnla Nyamenle menli avinli ɛ?\n10 Debie ko mɔɔ baha Nyamenle menli abɔ nu la a le kɛ yɛbabɛlɛ yɛ nwo aze. Mɔɔ Gyisɛse wɔ azɛlɛ ye azo la, ɔzele ye ɛdoavolɛma kɛ bɛbɛlɛ bɛ nwo aze. (Mat. 23:12) Saa yɛle bɛlɛvo a, yɛnrɛzukoa ewiade ne anwomemaazo subane ne. Emomu, yɛ mɛlɛbɛnwoaze ne baboa yɛ amaa yɛadie menli mɔɔ li yɛ nyunlu la, na tieyɛ ɛhye anwo hyia amaa koyɛlɛ adɛnla asafo ne anu. Mɔɔ tɛla biala la, saa yɛbɛlɛ yɛ nwo aze a, yɛbazɔ Nyamenle anye, ɔluakɛ ɔkyi “menli mɔɔ memaa bɛ nwo zo la na ɔdo menli mɔɔ bɛlɛ bɛ nwo aze la.”—1 Pita 5:5.\n11. Saa yɛdwenle mɔɔ paano ne nee nwanye ne mɔɔ bɛfa bɛyɛ Ngakyelɛlilɛ ne gyi ɛkɛ maa la anwo a, kɛzi ɔmaa koyɛlɛ tɛnla yɛ avinli ɛ?\n11 Adenle mɔɔ tɔ zo nwiɔ mɔɔ bamaa koyɛlɛ adɛnla yɛ avinli la a le kɛ yɛbadwenle mɔɔ paano ne nee nwanye ne mɔɔ bɛfa bɛyɛ Ngakyelɛlilɛ ne gyi ɛkɛ maa la anwo. Kolaa na nɔsolɛ titili zɔhane adwu—yɛɛ wɔ nɔsolɛ titili zɔhane, dwenledwenle mɔɔ paano ne nee nwanye ne kile la anwo kpalɛ. (1 Kɔl. 11:23-25) Paano ne gyi ɛkɛ maa Gyisɛse sonlabaka ne mɔɔ ɛtane ɛnle nu yɛɛ nwanye ne gyi ɛkɛ maa ye mogya ne mɔɔ ɔvale ɔbɔle afɔle la. Saa yɛte mɔɔ paano ne nee nwanye ne gyi ɛkɛ maa la abo a, ɛnee yɛtɛwiele. Kakye kɛ Kelaese ɛkpɔnelɛ afɔlebɔlɛ ne da ɛlɔlɛ kpole mɔɔ menli nwiɔ ne ɛla ye ali—ɛlɔlɛ mɔɔ Gyihova lale ye ali ɔlua ɔ Ra ne mɔɔ ɔvale ɔmaanle yɛ nee ɛlɔlɛ mɔɔ Gyisɛse lale ye ali ɔlua ye ngoane mɔɔ ɔvale ɔbɔle afɔle ɔmaanle yɛ la azo. Saa yɛdwenledwenle kɛzi bɛhulole yɛ la anwo a, ɔwɔ kɛ ɔka yɛ ɔmaa yɛdayɛ noko yɛkulo bɛ. Gyihova anwo ɛlɔlɛ mɔɔ yɛ nee yɛ mediema azonvolɛ lɛ la le kɛ nyɛma mɔɔ ka yɛ bɔ nu, na ɔmaa yɛ koyɛlɛ ne anu mia.\nSaa yɛfa ɛtane yɛkyɛ a, yɛmaa koyɛlɛ ne tɛnla ɛkɛ (Nea ɛdendɛkpunli 12, 13)\n12. Wɔ belemgbunli ne nee ye sonvolɛma ndonwo ne anu, kɛzi Gyisɛse maanle ɔlale ali wienyi kɛ Gyihova kulo kɛ yɛfa awie mɔ ɛtane yɛkyɛ bɛ ɛ?\n12 Adenle mɔɔ tɔ zo nsa mɔɔ bamaa koyɛlɛ adɛnla yɛ avinli la a le kɛ yɛbava awie mɔ ɛtane yɛahyɛ bɛ. Saa yɛfa menli mɔɔ fo yɛ la ɛtane yɛkyɛ bɛ a, yɛmaa ɔda ali kɛ yɛ nye sɔ Kelaese ɛkpɔnelɛ afɔlebɔlɛ ne mɔɔ maa bɛkola bɛfa yɛdayɛ mumua ne ɛtane bɛkyɛ yɛ la. Fa Gyisɛse ndonwo ko mɔɔ wɔ Mateyu 18:23-34 la kɛ neazo. Biza ɛ nwo kɛ: ‘Asoo melɛ ɛhulolɛ kɛ mebava Gyisɛse ngilehilelɛ ne meali gyima? Asoo meda abotane nee ndelebɛbo ali mekile me mediema azonvolɛ? Meziezie me nwo kɛ mebava bɛdabɛ mɔɔ bɛfo me la ɛtane meahyɛ bɛ ɔ?’ Nɔhalɛ nu, anyebolo wɔ ɛtane bie mɔ anu tɛla bie mɔ yɛɛ ɔyɛ se kpalɛ kɛ alesama mɔɔ ɛnli munli la bava ɛtane bie mɔ ahyɛ. Noko, ndonwo ɛhye maa yɛnwu mɔɔ Gyihova kulo kɛ yɛyɛ la. (Kenga Mateyu 18:35.) Gyisɛse hanle ye wienyi kɛ saa yɛanva yɛ mediema ɛtane yɛangyɛ bɛ wɔ mekɛ mɔɔ ɔwɔ kɛ yɛyɛ zɔ a, Gyihova noko ɛnrɛva yɛ ɛdeɛ ɛnrɛhyɛ yɛ. Ɔwɔ kɛ yɛdwenle ɛhye anwo kpalɛ. Kɛ mɔɔ Gyisɛse hilele yɛ la, saa yɛfa awie mɔ ɛtane yɛkyɛ bɛ a, ɛnee yɛlɛbɔ yɛ koyɛlɛ ne mɔɔ sonle bolɛ la anwo bane.\n13. Yɛkpondɛ anzodwolɛ a, kɛzi ɔmaa koyɛlɛ tɛnla yɛ avinli ɛ?\n13 Saa yɛfa awie mɔ ɛtane yɛkyɛ bɛ a, ɔkile kɛ yɛkulo anzodwolɛ. Kakye ɛzoanvolɛ Pɔɔlo folɛdulɛ ne mɔɔ se “bɛbɔ mɔdenle ɛsesebɛ bɛva anzodwolɛ mɔɔ ka bɛ bɔ nu la bɛdɛnla sunsum nu koyɛlɛ nu” la. (Ɛfɛ. 4:3) Saa ɔka ekyi Ngakyelɛlilɛ ne dwu zo yɛɛ nɔsolɛ ne mɔɔ bɛlɛdi Ngakyelɛlilɛ ne la titili, dwenle kɛzi ɛ nee awie mɔ di la anwo kpalɛ. Biza ɛ nwo kɛ: ‘Asoo me nyɛleɛ kile kɛ menva edwɛkɛ menzie me nu ɔ? Bɛze me kɛ memkpondɛ anzodwolɛ nee koyɛlɛ bo zo ɔ?’ Kpuya ɛhye mɔ anwo hyia, na ɔwɔ kɛ yɛdwenle nwo kpalɛ wɔ mekɛ ɛhye anu.\n14. Kɛ ɔkɛyɛ na yɛahile kɛ ‘yɛ nee yɛ gɔnwo mɔ de wɔ ɛlɔlɛ nu’ ɛ?\n14 Adenle mɔɔ tɔ zo nna la boni a yɛdua zo yɛmaa koyɛlɛ tɛnla yɛ avinli a? Ɔlua ɛlɔlɛ mɔɔ yɛda ye ali yɛfa yɛsukoa Gyihova la azo. (1 Dwɔn 4:8) Ɔnle kɛ yɛka ye wɔ yɛ mediema azonvolɛ anwo kɛ, “Ɔwɔ kɛ mekulo bɛ, noko me nye ɛnrɛlie bɛ nwo”! Yɛnyia adwenle zɛhae a, ɔbahile kɛ yɛnli Pɔɔlo folɛdulɛ ne mɔɔ se “bɛ nee bɛ gɔnwo mɔ ɛdɛnla wɔ ɛlɔlɛ nu” la azo. (Ɛfɛ. 4:2) Yɛ ye nzonlɛ kɛ yeanga kɛ ɔwɔ kɛ ‘bɛ nee bɛ gɔnwo mɔ tɛnla’ ala. Ɔdoale zo kɛ, ɔwɔ kɛ bɛyɛ ye wɔ “ɛlɔlɛ nu.” Ngakyile wɔ nu. Menli ngakyile dɔɔnwo a wɔ yɛ asafo ne mɔ anu a, na Gyihova a ɛhwe bɛ muala a. (Dwɔn 6:44) Kɛmɔ Gyihova ɛhwe bɛ ɛra ɔ nwo la ati, ɔkulo bɛ muala. Saa Nyamenle kulo yɛ mediema a, fane nyɛ a ɔnle kɛ yɛkulo bɛ a? Ɔwɔ kɛ yɛkulo yɛ mediema kɛ mɔɔ Gyihova se yɛyɛ ye la!—1 Dwɔn 4:20, 21.\nNGAKYELƐLILƐ MƆƆ LI AWIELEƐ—KENLENZU?\n15. Kɛzi yɛkola yɛnwu ye kɛ yɛbayɛ Ngakyelɛlilɛ mɔɔ li awieleɛ la ɛ?\n15 Kenle ko dedee yɛnrɛli Ngakyelɛlilɛ ne bieko. Kɛzi yɛnwu ye ɛ? Pɔɔlo hɛlɛle hɔmaanle Kilisienema mɔɔ bɛkpokpa bɛ la ye wɔ Kɔlentema kɛlata mɔɔ limoa la anu kɛ, saa bɛkakye Gyisɛse ewule ne ɛvolɛ biala a, ɛnee ɔkile kɛ bɛlɛbɔ “Awulae ewule ne nolo kɔkpula kɛ ɔkɛra.” (1 Kɔl. 11:26) Gyisɛse eza hanle ye ɛralɛ ne anwo edwɛkɛ wɔ ye ngapezo ne mɔɔ fale awieleɛ mekɛ ne anwo la anu. Ɔhanle ye wɔ anwongyelelɛ kpole ne mɔɔ ɛlɛba la anwo kɛ: “Sonla Ra ne anwo sɛkɛlɛneɛ bavinde anwuma, na azɛlɛ ye azo mbusua kɔsɔɔti bali nyane, na bɛbanwu kɛ sonla Ra ne lua anwuma amungu nu ɔlɛ tumi nee anyunlunyia kpole ɔlɛba. Na [Gyisɛse bazoa] ye anwumabɔvolɛma yeamaa bɛava aweɛne mɔɔ ane dielie kpole la bɛara, na bɛbaboɔboa bɛdabɛ mɔɔ yekpa bɛ la anloa bɛavi anwoma nna ne anu, ɔvi anwuma ne ati yeahɔdwu ɔ bo.” (Mat. 24:29-31) Gyisɛse baboɔboa “bɛdabɛ mɔɔ yekpa bɛ” la anloa wɔ mekɛ mɔɔ ɔlɛfa Kilisienema mɔɔ bɛkpokpa bɛ la kɔsɔɔti yeahɔ anwuma la. Ɛhye bazi wɔ mekɛ mɔɔ anwongyelelɛ kpole ne ɛbɔ ɔ bo yɛɛ kolaa na Amagɛdɔn konle ne ara la. Wɔ zɔhane konle ne anu, Gyisɛse nee menli 144,000 ne bazɛkye arelemgbunli mɔɔ wɔ azɛlɛ ye azo la amuala. (Yek. 17:12-14) Ngakyelɛlilɛ mɔɔ li amozi mɔɔ yɛbahɔ kolaa na Gyisɛse aboɔboa menli mɔɔ bɛkpokpa bɛ anloa la a bayɛ mɔɔ li awieleɛ a.\n16. Duzu ati a wɔbɔ kpɔkɛ kɛ ɛbahɔ ɛvolɛ ɛhye Ngakyelɛlilɛ ne a?\n16 Bɔ kpɔkɛ kɛ ɛbahɔ Ngakyelɛlilɛ ne wɔ March 31, 2018. Na bɛmaa yɛzɛlɛ Gyihova kɛ ɔboa yɛ ɔmaa koyɛlɛ ɛhɔ zo ɛdɛnla ye menli avinli. (Kenga Edwɛndolɛ 133:1.) Kakye kɛ, kenle ko dedee yɛnrɛli Ngakyelɛlilɛ ne bieko. Kɔkpula kɛ mekɛ zɔhane badwu la, bɛmaa yɛhile kɛ Ngakyelɛlilɛ ne mɔɔ ka yɛ ɔbɔ nu ɛvolɛ biala la sonle bolɛ maa yɛ.


Bɛye Ɛzoanvolɛma Ne Mɔ Bɛvi Efiade | Baebolo Nu Edwɛkɛ\nKENGA YE WƆ Acholi Afrikaans Albanian America Mumule Aneɛ Arabic Armenian Armenian (West) Assamese Ateso Australia Mumule Aneɛ Aymara Azerbaijani Azerbaijani (Cyrillic) Bambara Baoule Bicol Bislama Britain Mumule Aneɛ Bulgarian Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cinyanja Colombia Mumule Aneɛ Costa Rica Mumule Aneɛ Croatian Czech Czech Mumule Aneɛ Dangme Danish Drehu Dutch Dutch Mumule Aneɛ Ecuador Mumule Aneɛ Efik English Estonia Mumule Aneɛ Estonian Ewe Faroese Filipi Mumule Aneɛ Finnish Finnish Mumule Aneɛ French French Mumule Aneɛ Ga Garifuna Georgian German Giliki Greenlandic Guarani Gun Guna Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Hungary Mumule Aneɛ Icelandic Igbo Iloko Indonesian Isoko Italian Japan Mumule Aneɛ Japanese Jula Kabardin-Cherkess Kabiye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korean Krio Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mexico Mumule Aneɛ Miskito Mixe Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Ngabere Nicaragua Mumule Aneɛ Niuean Norwegian Nuer Nyaneka Nzema Oromo Ossetian Otomi (Mezquital Valley) Papiamento (Curaçao) Paraguay Mumule Aneɛ Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Runyankore Russian Rutoro Samoan Sango Sena Sepedi Serbian Sesotho (Lesotho) Setswana Seychelles Creole Shona Sidama Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Swahili Swati Swedish Tagalog Tajiki Tamil Tankarana Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshwa Tsonga Turkish Turkmen Twi Tzeltal Tzotzil Uighur (Arabic) Ukrainian Umbundu Venda Venezuela Mumule Aneɛ Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nBɛyɛ Bɛ Bɛvi Efiade\nNEA anwumabɔvolɛ ne mɔɔ ɛbuke anlenkɛ ne wɔ ɛke la. Menli ne mɔɔ ɔlɛye bɛ la le Gyisɛse ɛzoanvolɛma. Maa yɛnlea deɛ mɔɔ manle bɛdole bɛ efiade la.\nSunsum nwuanzanwuanza ne rale Gyisɛse ɛdoavolɛma ne anwo zo la ɔ nzi mekɛ ekyi bie ala ɛne. Na mɔɔ zile la ɛne: Ɛnee Pita nee Dwɔn ɛlɛkɔ ɛzonlenlɛ sua ne mɔɔ Wɔ Gyɛlusalɛm la anu kenle ko ewiazo. Nrenya bie mɔɔ bɛwole ye abubura la de anlenkɛ ne anloa ɛkɛ ne. Dahuu biala menli soa ye ba ɛke amaa yeahola yeazɛlɛzɛlɛ menli mɔɔ ɛlɛkɔ ɛzonlenlɛ sua ne anu la ezukoa. Mɔɔ ɔnwunle Pita nee Dwɔn la, ɔzɛlɛle bɛ kɛ bɛmaa ye debie. Duzu a ɛzoanvolɛma ne kɛyɛ a?\nBɛgyinlanle na bɛnleanle nrenya anwo anwunvɔne ne. Pita zele ye kɛ: ‘Menlɛ ezukoa, na mɔɔ melɛ ye la a mefa meamaa wɔ la. Ɔlua Gyisɛse duma nu, dwazo tia!’ Pita akee zɔle ɔ sa fema ne, na ɛkɛ ne ala ɔwulule ɔpenle na ɔbɔle ɔ bo kɛ ɔtia. Mɔɔ menli ne nwunle ɛhye la ɔyɛle bɛ azibɛnwo na bɛ nye liele kpole wɔ nwanwane gyima ɛhye anwo.\nPita zele kɛ: ‘Ɔlua Nyamenle ne mɔɔ dwazole Gyisɛse vile ewule nu la, tumi zo a yɛyɛ nwanwane gyima ɛhye a.’ Mekɛ mɔɔ ɔ nee Dwɔn anloa wɔ zolɛ bɛlɛtendɛ la, ɛzonlenlɛ nu adekilevolɛma bie ravindele bɛ nwo zo. Bɛvale ɛya kpole ɔluakɛ ɛnee Pita nee Dwɔn ɛlɛkilehile menli ne mɔ kɛ bɛdwazo Gyisɛse bɛvi ewule nu. Ɛhye ati bɛhyele bɛ bɛhɔguale efiade.\nAleɛ hyenle la ɛzonlenlɛ nu adekilevolɛma ne yɛle ayia kpole bie. Bɛmanle Pita nee Dwɔn nee nrenya ne mɔɔ bɛyɛle ye ayile la ragyinlanle bɛ nyunlu ɛkɛ ne. Ɛzonlenlɛ nu adekilevolɛma ne bizale bɛ kɛ: ‘Tumi boni azo a bɛluale bɛyɛle zɛhae nwanwane gyima ne a?’\nPita zele bɛ kɛ ɔlua Nyamenle ne mɔɔ dwazole Gyisɛse vile ewule nu la tumi zo. Ɛnee ɛsɔfo ne mɔ ɛnnwu mɔɔ bɛyɛ a, ɔluakɛ bɛngola bɛnga kɛ nwanwane gyima ɛhye ɛnle zɔhane. Yemɔti bɛduale ɛzoanvolɛma ne kɛ bɛmmatendɛ Gyisɛse duma nu bieko, na akee bɛgyakyile bɛ kɛ bɛhɔ.\nMekɛ hɔle zolɛ la ɛzoanvolɛma ne hɔle zo hanle Gyisɛse anwo edwɛkɛ na bɛyɛle menli mɔɔ ɛnde kpɔkɛ la ayile. Nwanwane gyima ɛhye mɔ anwo edwɛkɛ salole ɛleka biala. Ɛhye ati menli mɔɔ vi azua mɔɔ bikye Gyɛlusalɛm azo la vale bɛ wuleravolɛma rale manle ɛzoanvolɛma ne yɛle bɛ ayile. Ɛhye manle ɛzonlenlɛ nu adekilevolɛma ne anye bolole, yemɔti bɛhyele ɛzoanvolɛma ne na bɛguale bɛ efiade. Noko bɛangyɛ wɔ ɛkɛ ne.\nNɔe ne Nyamenle anwumabɔvolɛ bukele efiade anlenkɛ ne, kɛmɔ ɛnwu ye wɔ ɛke la. Anwumabɔvolɛ ne zele bɛ kɛ: ‘Bɛhɔ ɛzonlenlɛ sua ne anu, na bɛhɔ zo bɛdendɛ bɛhile menli ne.’ Aleɛ hyenle nwonlomɔ ne mɔɔ ɛzonlenlɛ nu adekilevolɛma ne zoanle menli kɛ bɛhɔye ɛzoanvolɛma ne bɛvi efiade bɛrɛla la, ɛnee bɛnle ɛkɛ ne. Nzinlii menli ne nwunle bɛ kɛ bɛlɛkilehile wɔ ɛzonlenlɛ sua ne anu na bɛhyele bɛ bɛhɔle Sanhedelene asalo ɛkɛ ne.\nƐzonlenlɛ nu adekilevolɛma ne zele kɛ: ‘Bɛmɛ yɛbɔ bɛ kɔkɔ kɛ bɛmmakilehile Gyisɛse anwo debie bieko. Noko bɛva bɛ ngilehilelɛ ne bɛkponde Gyɛlusalɛm amuala.’ Akee ɛzoanvolɛma ne buale kɛ: ‘Ɔwɔ kɛ yɛtie Nyamenle kɛ tumivolɛ yɛtɛla sonla.’ Yemɔti bɛhɔle zo bɛhilehilele “edwɛkpa” ne. Asoo yemɔ ɛnle neazo kɛnlɛma mɔɔ ɔwɔ kɛ yɛdi ɔ nzi a?\nGyima ne tile 3 kɔdwu 5.


Kɛ Ɔkɛyɛ Na Kilisienema Agyalɛ Ayɛ Kpalɛ La | Debiezukoalɛ\nKENGA YE WƆ Acholi Afrikaans Albanian America Mumule Aneɛ Amharic Angola Mumule Aneɛ Arabic Argentina Mumule Aneɛ Armenian Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Colombia Mumule Aneɛ Croatian Czech Dangme Danish Dutch Ecuador Mumule Aneɛ Efik English Estonian Ewe Fijian Finnish Finnish Mumule Aneɛ Fon French Ga Georgian German German Mumule Aneɛ Giliki Guarani Gujarati Gun Hausa Hibulu Hiligaynon Hindi Hungarian Ibanag Icelandic Igbo Iloko Indonesian Isoko Italian Italy Mumule Aneɛ Japan Mumule Aneɛ Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Mumule Aneɛ Mixe (North Central) Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Portuguese (Brazil) Punjabi Quechua (Bolivia) Romanian Runyankore Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swati Swedish Tagalog Taiwan Mumule Aneɛ Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Mumule Aneɛ Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu\n“Ɔwɔ kɛ kunli biala kulo ɔ ye kɛ ɔdaye ɔ nwo, na yelɛ biala noko di ɔ hu eni.”—ƐFƐ. 5:33.\nEDWƐNE: 87, 3\nDuzu gyima a Nyamenle ɛva ɛmaa kunlima nee yelɛma a?\nDuzu ati a ɔwɔ kɛ agyalɛma nyia ɛlɔlɛ na bɛdwenle bɛ nganeɛdelɛ nwo ɛ?\nSaa ngyegyelɛ wɔ agyalɛ ne anu a, kɛ ɔkɛyɛ na Baebolo ne aboa ɛ?\n1. Agyalɛ mɔlebɛbo yɛ anyelielɛ ɛdeɛ, noko duzu a bɛdabɛ mɔɔ bɛbagya la bahola amaa bɛ nye ala ye ade a? (Nea mɔlebɛbo nvoninli ne.)\nSAA atɔfolɛ raalɛ bagyinla ɔ hu anyunlu wɔ bɛ atɔfolɛlielɛ kenle ne a, kɛzi bɛ nye die la, yɛnnwu kɛzi yɛka ye a. Wɔ mekɛ mɔɔ bɛlɛtu kɛ bɛbagya la, ɛlɔlɛ mɔɔ bɛnyia bɛmaa bɛ nwo la anu mia kpalɛ na ɔmaa bɛnyia ɛhulolɛ kɛ bɛka ndane kɛ bɛbali nɔhalɛ bɛamaa bɛ nwo kɛ agyalɛma. Nɔhalɛ, kɛ mɔɔ bɛ mu nwiɔ bɛlɛba bɛayɛ abusua la ati, ɔwɔ kɛ bɛyɛ nzenzaleɛ. Noko folɛdulɛ kpalɛ wɔ Nyamenle Edwɛkɛ ne anu maa menli mɔɔ bɛkulo kɛ bɛgya la, ɔluakɛ agyalɛ Hyehyɛvolɛ ne kpondɛ kɛ awie biala mɔɔ ɔbagya la agyalɛ yɛ kpalɛ na ɔ nye die. (Mrɛ. 18:22) Noko eza Baebolo ne ka ye wienyi kɛ saa alesama mɔɔ bɛnli munli la gya a, bɛ nwo “kyele bɛ.” (1 Kɔl. 7:28) Kɛ ɔkɛyɛ na anwongyelelɛ ɛhye azo ade ɛ? Na duzu a bamaa Kilisienema agyalɛ ayɛ kpalɛ a?\n2. Ɛlɔlɛ ngakyile boni mɔ a ɔwɔ kɛ agyalɛma da ye ali a?\n2 Baebolo ne si zolɛ kɛ ɛlɔlɛ nwo hyia kpalɛ. Awie nganeɛdelɛ mɔɔ bɛdwenle nwo la (Giliki, phi·liʹa) anwo hyia kpalɛ wɔ agyalɛ nu. Raalɛ nee nrenyia avinli ɛlɔlɛ (eʹros) maa bɛ nye die, yɛɛ saa ngakula finde abusua ne anu a, ɔwɔ kɛ bɛnyia ɛlɔlɛ (stor·geʹ) bɛmaa abusua ne. Noko, ɛlɔlɛ mɔɔ gyi ngyinlazo zo la (a·gaʹpe) maa agyalɛ yɛ kpalɛ. Ɛzoanvolɛ Pɔɔlo hɛlɛle ɛlɔlɛ ɛhye anwo edwɛkɛ kɛ: “Ɔwɔ kɛ kunli biala kulo ɔ ye kɛ ɔdaye ɔ nwo, na yelɛ biala noko di ɔ hu eni.”—Ɛfɛ. 5:33.\nKUNLI NEE YELƐ GYIMA WƆ AGYALƐ NU\n3. Duzu ɛlɔlɛ a ɔwɔ kɛ agyalɛma nyia a?\n3 Pɔɔlo hɛlɛle kɛ: “Kunlima, bɛhulo bɛ ye mɔ kɛmɔ Kelaese hulole [asafo] ne na ɔdole ye ngoane aze wɔ ɔ ti la.” (Ɛfɛ. 5:25) Ɔwɔ kɛ Gyisɛse ɛdoavolɛma sukoa ye neazo ne na bɛkulo bɛ nwo kɛ mɔɔ ɔhulole bɛ la. (Kenga Dwɔn 13:34, 35; 15:12, 13.) Ɔwɔ kɛ Kilisienema mɔɔ bɛgya la nyia ɛlɔlɛ kpole maa bɛ nwo na bɛnyia ɛhulolɛ kɛ bɛbawu bɛamaa bɛ nwo. Saa ngyegyelɛ kpole ba agyalɛ ne anu a, bie a bɛnrɛnyia ɛhulolɛ kɛ bɛbawu bɛamaa bɛ nwo. Noko a·gaʹpe ɛlɔlɛ “ɛmkpo aze ɛlɛ; ɔlɛ diedi wɔ debie biala anu, ɔlɛ debie biala anwo anyelazo yɛɛ ye abotane bo ɛndu ɛlɛ.” Nɔhalɛ, “ɛhulolɛ ɛmbɔ aze ɛlɛ.” (1 Kɔl. 13:7, 8) Saa Kilisiene agyalɛma mɔɔ bɛsulo Nyamenle la kakye kɛ bɛbɔ ɛwɔkɛ kɛ bɛbahulo bɛ nwo na bɛali nɔhalɛ bɛamaa bɛ nwo a, ɔbamaa bɛava Baebolo ngyinlazo bɛaziezie ngyegyelɛ biala mɔɔ bara la.\n4, 5. (a) Duzu a ɔwɔ kɛ kunli yɛ kɛ abusua tile a? (b) Kɛzi ɔwɔ kɛ yelɛ bu tileyɛlɛ ɛ? (d) Nzenzaleɛ boni a ɛnee ɔwɔ kɛ agyalɛma bie yɛ a?\n4 Pɔɔlo hɛlɛle gyima mɔɔ ɔwɔ kɛ kunli nee yelɛ yɛ wɔ agyalɛ nu la anwo edwɛkɛ kɛ: “Yelɛma, bɛha bɛ nwo aze bɛmaa bɛ hu mɔ, kɛmɔ bɛyɛ bɛmaa Awulae la. Ɔluakɛ kunli ne a lɛ tumi wɔ ɔ ye anwo zo a, kɛmɔ Kelaese lɛ [asafo] ne azo tumi la.” (Ɛfɛ. 5:22, 23) Ngyehyɛleɛ ɛhye ɛngile kɛ kunli ne anwo hyia tɛla yelɛ ne. Ɛhye boa ye ɔmaa ɔkola ɔdi gyima mɔɔ Nyamenle vale maanle yelɛma wɔ mekɛ mɔɔ ɔhanle kɛ: “Ɔnle kpalɛ kɛ menwɔmaa sonla angomekye kɛdɛnla; mebabɔ ye ɛsaso boavolɛ meamaa ye” la. (Mɔl. 2:18) Kɛmɔ Kelaese mɔɔ le ‘asafo ne ati’ la da ɛlɔlɛ ali la ati, ɔwɔ kɛ Kilisiene kunlima di bɛ tileyɛlɛ nwo gyima wɔ ɛlɔlɛ nu. Saa ɔyɛ zɔ a, ɔbamaa ɔ ye ade nganeɛ kɛ ɔlɛ anwobanebɔlɛ na yeavi ye ɛhulolɛ nu yeali ye eni, yeaboa ye na eza yeabɛlɛ ɔ nwo aze yeamaa ye tileyɛlɛ ne.\n5 Mɔɔ Cathy  kile kɛ nzenzaleɛ nwo hyia wɔ agyalɛ nu la, ɔhanle kɛ: “Mɔɔ metɛgyale la, ɛnee medi me ti anwo yɛɛ medame a menea me nwo a. Noko mɔɔ mengyale la, ɛnee ɔwɔ kɛ meyɛ nzenzaleɛ na mefa me nwo meto me hu anwo zo. Ɔnla aze, noko kɛmɔ yɛyɛ yɛ ninyɛne kɛ mɔɔ Gyihova kpondɛ la ati, yɛbikye yɛ nwo kpalɛ kɛ agyalɛma.” Ɔ hu Fred se: “Ɛnee ɔyɛ se kɛ mebazi kpɔkɛ. Noko kɛkala, kpɔkɛ mɔɔ mesi meamaa menli nwiɔ la ɛnla aze fee. Noko kɛmɔ meyɛ asɔne mekpondɛ adehilelɛ mefi Gyihova ɛkɛ na metie mɔɔ me ye ka la kpalɛ la ati, ɔmmaa ɔnyɛ se. Menwu ye kɛ yɛlɛbɔ nu yɛayɛ gyima!”\n6. Saa ngyegyelɛ ba agyalɛ nu a, kɛzi ɛlɔlɛ maa koyɛlɛ di “munli” ɛ?\n6 Saa agyalɛma te ɔ bo kɛ bɛ nuhua biala ɛnli munli na biala te ɔ gɔnwo edwɛkɛ bo a, bɛ agyalɛ ne anu mia. ‘Bɛsosɔ bɛ nwo ngoko ngoko, na saa bie lɛ ɔ gɔnwo anwo ɛya a ɔfa ɔkyɛ ye.’ Nɔhalɛ, bɛ nuhua biala bavo. Noko saa ɔba ye zɔ a, bɛbahola bɛava bɛahyɛ bɛ nwo, bɛazukoa debie bɛavi nu, na bɛala ɛlɔlɛ ali ɔluakɛ ɔmaa koyɛlɛ di “munli.” (Kɔl. 3:13, 14) Eza “ɛhulolɛ lɛ abotane, ɔ ti akunlu le kɛnlɛma; . . . Ɔmbu ɛtane nwo mgbonda.” (1 Kɔl. 13:4, 5) Ɔwɔ kɛ bɛsiezie akɛsakɛsa biala mɔɔ bara la ndɛndɛ. Ɔwɔ kɛ Kilisiene agyalɛma bɔ mɔdenle kɛ bɛbaziezie edwɛkɛ biala mɔɔ bara la kolaa na aleɛ ahye. (Ɛfɛ. 4:26, 27) Ɔhyia mɛlɛbɛnwoaze nee akɛnrazilɛ na wɔahola wɔaha kɛ: “Mekpa wɔ kyɛlɛ, meanyɛ ye boɛ,” noko ɔmaa bɛkola bɛsiezie ngyegyelɛ yɛɛ ɔmaa agyalɛma bikye bɛ nwo kpalɛ.\nƆHYIA KƐ BƐDWENLE BƐ NGANEƐDELƐ NWO\n7, 8. (a) Folɛ boni a Baebolo ne tu agyalɛma wɔ nla nwo a? (b) Duzu ati a ɔwɔ kɛ agyalɛma dwenle bɛ gɔnwo mɔ nganeɛdelɛ nwo ɛ?\n7 Baebolo ne tu agyalɛma folɛ mɔɔ ɔbahola yeaboa bɛ yeamaa bɛanwu mɔɔ ɔfɛta kɛ bɛyɛ bɛmaa bɛ nwo wɔ nla nu la. (Kenga 1 Kɔlentema 7:3-5.) Ɔwɔ kɛ agyalɛma dwenle bɛ gɔnwo nganeɛdelɛ nee ye ngyianlɛ nwo. Saa kunli andwenle ɔ ye nganeɛdelɛ nwo a, ɔnrɛmaa ɔ nye ɛnrɛlie deɛ ɛhye anwo wɔ agyalɛ ne anu. Baebolo ne se kunlima nee bɛ ye mɔ “ɛdɛnla nrɛlɛbɛ nu.” (1 Pita 3:7, NW) Ɔnle kɛ agyalɛma fa nla tinlitinli bɛ nwo, emomu ɔwɔ kɛ bɛfi bɛ ɛhulolɛ nu a bɛyɛ zɔ a. Ɔyɛ a mrenyia nyia nla nwo nganeɛdelɛ ndɛndɛ tɛla mraalɛ, noko kɛmɔ ɔle nganeɛdelɛ la ati, ɔwɔ kɛ mekɛ ne yɛ mɔɔ ɔle kpalɛ ɔmaa bɛ mu nwiɔ a.\n8 Baebolo ne ɛnga ɛhulolɛ nwo nyɛleɛ fɔɔnwo mɔɔ ɔwɔ kɛ agyalɛma da ye ali kile bɛ nwo kolaa na bɛanyia nla nu ngitanwolilɛ la, noko ɔse bɛla ɛlɔlɛ ali. (Sɔl. 1:2; 2:6) Ɔwɔ kɛ Kilisiene agyalɛma dwenle bɛ gɔnwo mɔ nganeɛdelɛ nwo.\n9. Duzu ati a awie ɛnle ɛ ye anzɛɛ ɛ hu na ɛnyia ɔ nwo atiakunluwɔzo a ɔnle kpalɛ ɛ?\n9 Saa agyalɛma nyia ɛlɔlɛ kpole maa Nyamenle nee bɛ gɔnwo mɔ a, ɔnrɛmaa awie biala anzɛɛ debie biala ɛnrɛzɛkye bɛ agyalɛ ne. Noko nlanwonvoninli ɛnleanlɛ mɔɔ ɛha agyalɛma bie mɔ anwo la ɛzɛkye agyalɛ ne. Saa nlanwonvoninli ɛnleanlɛ anzɛɛ debie gyɛne biala maa ɛnyia nla nwo atiakunluwɔzo a, ɔwɔ kɛ ɛkpo ye ndɛndɛ. Awie mɔɔ ɔnle bɛ ye anzɛɛ bɛ hu mɔɔ bɛ nee ye di anyezo la ɛngile ɛlɔlɛ na ɔwɔ kɛ bɛkoati. Saa yɛkakye kɛ Nyamenle nwu yɛ nzuzulɛ nee yɛ nyɛleɛ a, ɔbamaa yɛayɛ mɔɔ sɔ ɔ nye la na yɛamaa yɛ nwo ahɔ zo ade.—Kenga Mateyu 5:27, 28; Hibuluma 4:13.\nSAA NGYEGYELƐ BA AGYALƐ NU A\n10, 11. (a) Kɛzi menli bu ewolebɔlɛ ɛ? (b) Duzu a Baebolo ne ka wɔ agyalɛ nu ɛtetelɛ nwo a? (d) Duzu a baboa agyalɛma amaa bɛantete agyalɛ nu ndɛndɛ a?\n10 Saa ngyegyelɛ kpole ta ba agyalɛ ne anu a, bie a ɔbamaa bɛ nuhua ko anzɛɛ bɛ mu nwiɔ bɛazuzu agyalɛ nu ɛtetelɛ anzɛɛ ewolebɔlɛ nwo. Wɔ maanle bie mɔ anu, saa ɛkyɛ agyalɛ kɔsɔɔti anu nwiɔ a, mɔ bo ko la wie ewolebɔlɛ nu. Zɛhae deɛ ne ɛnda ɛnzi wɔ Kilisiene asafo ne anu, noko agyalɛ nu ngyegyelɛ ta kɔ zo wɔ Nyamenle menli avinli.\n11 Baebolo ne tu folɛ kɛ: “Yelɛ mmagyakyi ɔ hu; yɛɛ saa ɔgyakyi ye a ɔmmakɔ agyalɛ fofolɛ; anzɛɛ ɔzia ɔ nee ɔ hu dɛba ne ɛhɔbɔ nu. Kunli biala noko mmabɔ ɔ ye ewole.” (1 Kɔl. 7:10, 11) Ɔnle kɛ bɛbu anongonle ɛhɔlɛ anzɛɛ agyalɛ nu ɛtetelɛ debie ekyi. Saa agyalɛma yia ngyegyelɛ kpole a, bie a bɛbade nganeɛ kɛ saa bɛtete agyalɛ ne anu a ɔbaboa, noko yemɔ fa ngyegyelɛ dɔɔnwo ba. Gyisɛse zile zolɛ kɛ Nyamenle se nrenyia bagyakyi ɔ ze nee ɔ nli na ɔ nee ɔ ye bɛabɔ nu. Eza ɔhanle kɛ: “Mɔɔ Nyamenle ɛha ɛbɔ nu la, ɔnle kɛ awie biala kpakye nu.” (Mat. 19:3-6; Mɔl. 2:24) Ɛhye kile kɛ ɔnle kɛ kunli anzɛɛ yelɛ noko kpakye mɔɔ “Nyamenle ɛha ɛbɔ nu la” anu. Gyihova bu agyalɛ kɛ ɔnle mekɛ ekyi bie anu ngyehyɛleɛ ala. (1 Kɔl. 7:39) Saa agyalɛma kakye kɛ yɛ kɔsɔɔti yɛbabu mgbonda yɛahile Nyamenle a, ɔbamaa bɛabɔ mɔdenle kɛ bɛbaziezie edwɛkɛ biala mɔɔ bara la ndɛndɛ amaa yeanyɛ ngyegyelɛ kpole.\n12. Duzu a bahola amaa agyalɛ nu ɛtetelɛ ara agyalɛma adwenle nu a?\n12 Ninyɛne mɔɔ bɛ nye la ye ade noko ɔmba nuhua la fa ngyegyelɛ ba agyalɛ nu. Saa awie gya na yeannyia anyelielɛ mɔɔ ɔkpondɛ la a, ɔnrɛyɛ ye fɛ, ɔbade nganeɛ kɛ bɛbɛlɛbɛla ye na bɔbɔ yeava ɛya. Kɛzi bɛ nuhua biala te nganeɛ nee kɛzi bɛtetele ye la kola fa ngyegyelɛ ba agyalɛ nu, eza ezukoa, ase mɔ nee ngakula ɛtetelɛ noko kola fa akɛsakɛsa ba. Noko ɔyɛ anyelielɛ kɛ kɛmɔ Kilisienema dɔɔnwo mɔɔ bɛgya la maa Nyamenle kile bɛ adenle la ati, bɛkola bɛdi ngyegyelɛ ɛhye mɔ amuala anwo gyima la.\n13. Duzu a awie bahola agyinla zo atete agyalɛ nu a?\n13 Ɔdwu mekɛ ne bie a ɔbayɛ kpalɛ kɛ bɛbatete agyalɛ ne anu. Saa kunli bie tu ɔ gye kɛ ɔnrɛnlea ye abusua, bɛ nuhua bie fa ɔ gɔnwo ngoane to esiane nu anzɛɛ ɔmaa ɔyɛ se kɛ ɔbazonle Nyamenle a, bɛbahola bɛatete nu. Ɔwɔ kɛ Kilisiene agyalɛma mɔɔ bɛlɛyia ngyegyelɛ kpole la maa mgbanyima ne mɔ boa bɛ. Mediema ɛhye mɔ mɔɔ bɛlɛ anwubielɛ la bahola aboa agyalɛma amaa bɛava folɛdulɛ mɔɔ wɔ Nyamenle Edwɛkɛ ne anu la bɛali gyima. Ɔwɔ kɛ yɛsɛlɛ Gyihova kɛ ɔva ye sunsum ne ɔboa yɛ ɔmaa yɛva Baebolo ngyinlazo yɛli gyima na eza yɛla sunsum ne ma ali wɔ mekɛ mɔɔ yɛlɛdi agyalɛ nu ngyegyelɛ bie anwo gyima la.—Gal. 5:22, 23. \n14. Duzu a Baebolo ne ka kile Kilisiene agyalɛma mɔɔ bɛ hu anzɛɛ bɛ ye ɛnzonle Gyihova la ɛ?\n14 Kilisienema bie mɔ gya awie mɔɔ ɔnzonle Gyihova la. Wɔ tɛnlabelɛ ɛhye mɔ anu, Baebolo ne maa bɛnwu deɛmɔti ɔnle kɛ bɛgyakyi la. (Kenga 1 Kɔlentema 7:12-14.) Saa agyalɛma mɔɔ bɛnle diedima la ze ye anzɛɛ bɛnze ye bɔbɔ a, kɛmɔ bɛ hu anzɛɛ bɛ ye le diedinli la ati ɔmaa bɛ nwo “te.” Ngakula mɔɔ bɛbawo bɛ la anwo “te,” ɔluakɛ Nyamenle die bɛ to nu. Pɔɔlo hanle kɛ: “Raalɛ, saa wɔmɔ a ɛbalie ɛ hu ngoane a, asoo ɛze? Kelaese ɛdoavolɛ nrenya, saa wɔmɔ a ɛbalie ɛ ye ngoane a, asoo ɛze?” (1 Kɔl. 7:16) Yeanyɛ boɛ fee la, wɔ asafo biala anu yɛlɛ agyalɛma mɔɔ ɛnee bɛ nuhua ko wɔ asafo ne anu na ɔboale ɔ hu anzɛɛ ɔ ye ɔmaanle ɔdaye noko ɔrale nu a.\n15, 16. (a) Folɛ boni a Baebolo ne tu Kilisiene yelɛma mɔɔ bɛ hu mɔ ɛnzonle Nyamenle la ɛ? (b) Saa Kilisienenli bie aye anzɛɛ ɔ hu mɔɔ “ɛnle diedinli” la ka kɛ ɔkɔ a, duzu a ɔwɔ kɛ ɔyɛ a?\n15 Ɛzoanvolɛ Pita dule Kilisiene yelɛma folɛ kɛ bɛbɛlɛ bɛ nwo aze bɛmaa bɛ hu mɔ “amaa nuhua mɔɔ ɔ hu ɛnlie Nyamenle Edwɛkɛ ne ɛnli la, bɛalua bɛ nyɛleɛ zo bɛahwe ye bɛarɛlɛ Nyamenle, mɔɔ ɔnrɛhyia kɛ bɛkɛha edwɛkɛ kpɔkɛ ko bɔbɔ a, ɔboalekɛ bɛbanwu bɛ nwo enililɛ nee bɛ anwondelɛ wɔ bɛ nyɛleɛ nu.” Saa yelɛ da ‘bɛtɛɛyɛlɛ nee koonwuyɛlɛ subane mɔɔ le kɛnlɛma na ɔsɔ Nyamenle anye’ la ali a, ɔbahola yeamaa ɔ hu ara nɔhalɛ ɛzonlenlɛ nu mɔɔ ɔnrɛhyia kɛ ɔkɛha ye diedi ne anwo edwɛkɛ dɔɔnwo a.—1 Pita 3:1-4.\n16 Na saa kunli anzɛɛ yelɛ ne mɔɔ ɛnle diedinli la ka kɛ ɔkɔ ɛ? Baebolo ne se: “Saa awie mɔɔ ɛnle diedinli la kulo kɛ ɔbɔ ewole [anzɛɛ, “ɔkɔ,” NW] a, bɛmaa ye adenle. Saa ɔba ye zɔhane a, Kelaese ɛdoavolɛ nrenya ne anzɛɛ raalɛ ne lɛ adenle kɛ ɔbɔ ewole ne. Ɔluakɛ Nyamenle ɛvɛlɛ bɛ kɛ bɛdɛnla anzonudwolɛ nu.” (1 Kɔl. 7:15) Ɛhye ɛngile kɛ Ngɛlɛlera ne ɛlɛmaa Kilisienenli ne adenle kɛ ɔbahola yeagya bieko, noko ɔnle kɛ ɔntinlitinli mɔɔ ɔnle diedinli ne la kɛ ɔmmakɔ. Agyalɛ nu ɛtetelɛ kola maa awie nyia anzodwolɛ ekyi. Kilisienenli ne bahola anyia anyelazo kɛ ɔ ye anzɛɛ ɔ hu ne mɔɔ gyakyile ye la bazia ara amaa agyalɛ ne agyinla na bɔbɔ ɔ nee ye bɛ mu nwiɔ babɔ nu bɛazonle Gyihova.\nAGYALƐ NEE DEBIE MƆƆ ANWO HYIA YƐ KPALƐ LA\nSaa ɛfa sunsum nu ninyɛne ɛdimoa wɔ agyalɛ nu a, ɔbamaa anyelielɛ ara nu (Nea ɛdendɛkpunli 17)\n17. Duzu a ɔwɔ kɛ Kilisienema mɔɔ bɛgya la maa ɔkyia bɛ kpalɛ a?\n17 Kɛmɔ yɛde “awieleɛ mekɛ” ne anu la ati, yɛlɛyia “anwongyelelɛ dɔɔnwo.” (2 Tem. 3:1-5) Noko saa yɛmaa yɛ nwo yɛ se wɔ sunsum nu a, ɔnrɛmaa ewiade sunsum ne ɛnrɛnyia yɛ nwo zo tumi. Pɔɔlo hɛlɛle kɛ: “Mekɛ ne ɛwie, na ɔvi ɛnɛ mɔɔ kɔ la, kunlima ɛdɛnla kɛ bɛngya mraalɛ, . . . na bɛdabɛ mɔɔ bɛli ewiade ninyɛne nzi la ɛyɛ kɛ asɛɛ bɛngyia ninyɛne ne mɔ anwo la.” (1 Kɔl. 7:29-31) Ɛnee Pɔɔlo ɛngile kɛ ɔwɔ kɛ menli mɔɔ bɛgya la bu bɛ nye gua bɛ ɛzonlelilɛ zo. Kɛmɔ mekɛ ne ɛwie la ati, ɔwɔ kɛ bɛmaa sunsum nu ninyɛne nwo kyia bɛ kpalɛ.—Mat. 6:33.\n18. Kɛmɔti a Kilisienema agyalɛ bahola ayɛ kpalɛ na anyelielɛ ara nu ɛ?\n18 Yɛde mekɛ mɔɔ anu yɛ se la anu, yɛɛ agyalɛ dɔɔnwo ɛlɛsɛkye ɛdeɛ, noko yɛbahola yɛamaa anyelielɛ ara agyalɛ nu na yeayɛ kpalɛ. Nɔhalɛ, Kilisiene agyalɛma mɔɔ bɛ nee Gyihova menli tu, bɛfa Ngɛlɛlera nu folɛdulɛ bɛyɛ gyima, na bɛmaa Gyihova sunsum ne kile bɛ adenle la bahola aboa amaa awie biala amkpakye “mɔɔ Nyamenle ɛha ɛbɔ nu la” anu.—Maake 10:9.\n^  (ɛdendɛkpunli 5) Tɛ bɛ aluma kpalɛ ɔ.\n^  (ɛdendɛkpunli 13) Nea “Bɛzie Bɛ Nwo Wɔ Nyamenle Ɛhulolɛ Ne Anu” buluku ne mokanwo, “Kɛzi Baebolo Ne Bu Ewolebɔlɛ Nee Agyalɛ Nu Ɛtetelɛ La”\n“Bɛbu Agyalɛ Bie Kpalɛ Kpalɛ”


Bɛwo Belemgbunlililɛ Ne Wɔ Anwuma | Nyamenle Belemgbunlililɛ\nBɛwo Belemgbunlililɛ Ne Wɔ Anwuma\nKɛzi Nyamenle zieziele ye menli ne manle Belemgbunlililɛ ne ɛwolɛ la\n1, 2. Edwɛkɛ kpole boni a zile wɔ ewiade tetedwɛkɛ nu a, na duzu ati a alesama annwu ye a?\nWƆBIZA ɛ nwo ɛlɛ kɛ, kɛzi ɛnee asetɛnla de wɔ mekɛ mɔɔ nzenzaleɛ kpole bie rale wɔ tetedwɛkɛ nu la ɛ? Menli dɔɔnwo ɛyɛ zɔ. Noko suzu nwo nea: Saa ɛdɛnlanle aze wɔ mekɛ titile zɛhae anu a, asoo anrɛɛ ɛdawɔ mumua ne ɛbanwu ninyɛne titile mɔɔ vale nzenzaleɛ ne rale la? Bie a anrɛɛ ɛnrɛnwu ye. Ninyɛne mɔɔ sisile tete ne na ɔvale ɛzɛkyelɛ ɔrale mɔɔ nwolɛ edwɛkɛ dɔɔnwo wɔ tetedwɛkɛ mbuluku nu la ta si wɔ mekɛ mɔɔ maanlema ɛnnwu ye a. Wɔ adenle bie azo, ninyɛne dɔɔnwo sisile tete ne mɔɔ menli annwu ye a—wɔ belemgbunli sua nu, ayiama mɔɔ bɛyiale fealera nu, anzɛɛ arane ɔfese nu. Noko nzenzaleɛ ɛhye ka menli mgbe dɔɔnwo.\n2 Na edwɛkɛ kpole mɔɔ bazi ewiade ne tetedwɛkɛ nu la ɛ? Zɔhane edwɛkɛ ne ɛha menli mgbe dɔɔnwo. Noko ɔzile mɔɔ alesama annwu ye a. Nyamenle Belemgbunlililɛ ne, Mɛzaya arane ne mɔɔ bɛhanle nwolɛ edwɛkɛ mekɛ tendenle mɔɔ bɛwo ye anwuma na ɔbazɛkye ewiade amuala ngyehyɛleɛ ne kenlensa ye ala la anwo edwɛkɛ a yɛlɛka a. (Bɛgenga Daneɛle 2:34, 35, 44, 45.) Kɛmɔ menli annwu zɔhane awolɛ ne mɔɔ hyia la ati, asoo ɔwɔ kɛ yɛka kɛ Gyihova vale zɔhane deɛ ne mɔɔ zile la veale alesama? Anzɛɛ ɔlumuale ɔzieziele ye menli mɔɔ bɛdi nɔhalɛ la ɔ? Bɛmaa yɛnlea.\n‘Me Ɛbɔfoɔ Bahɔziezie Adenle Ne Anu Yeamaa Me’\n3-5. (a) Ɛnee nwane a le “ngyekyeleɛ ne anwo ɛbɔfoɔ ne” mɔɔ bɛhanle ɔ nwo edwɛkɛ wɔ Malakae 3:1 la? (b) Duzu a bazi kolaa na “ngyekyeleɛ ne anwo ɛbɔfoɔ ne” ara ɛzonlenlɛ sua ne anu a?\n3 Ɔvi tete ne yɛɛ Gyihova yɛle kɛ ɔsiezie ye menli yeamaa Mɛzaya Belemgbunlililɛ ne mɔɔ bɛbawo ye la. Kɛ neazo la, suzu ngapezo mɔɔ wɔ Malakae 3:1 la anwo nea: “Nea, mebazoa me ɛbɔfoɔ meamaa yeahɔziezie adenle ne anu yeamaa me. Na arɛlevilɛ nu ala bɛbanwu [nɔhalɛ] Awulae ne mɔɔ bɛlɛkpondɛ ye la kɛ ɔlɛkɔ Ɛzonlenlɛ Sua ne anu. Ngyekyeleɛ ne anwo ɛbɔfoɔ ne mɔɔ bɛ nye la ye ade la ɛlɛba.”\n4 Mekɛ boni a Gyihova, ‘nɔhalɛ Awulae ne’ rakpɔlale menli mɔɔ bɛlɛsonle wɔ ye azɛlɛ ye azo sunsum nu ɛzonlenlɛ sua ne alie nwo ɛkɛ la ɔmanle edwɛkɛ ne rale nu wɔ yɛ mekɛ ye anu a? Ngapezo ne hilehilele nuhua kɛ Gyihova nee “ngyekyeleɛ ne anwo ɛbɔfoɔ ne” bara. Nwane a le ahenle zɔhane? Yemɔ a le Mɛzaya Belemgbunli Gyisɛse Kelaese! (Luku 1:68-73) Kɛ Tumivolɛ mɔɔ bɛzie ye fofolɛ la, ɔbarakpɔla Nyamenle menli mɔɔ bɛwɔ azɛlɛ ye azo la na yeadu evinli mɔɔ wɔ bɛ nu la.—1 Pita 4:17.\n5 Ɛnee nwane a le “ɛbɔfoɔ” ɛhendeɛ ne mɔɔ bɛlumuale bɛhanle ɔ nwo edwɛkɛ wɔ Malakae 3:1 la? Ngapezo ne anu sonla ɛhye bayɛ gyima kolaa na Mɛzaya Belemgbunli ne ara. Awie ‘zieziele adenle ne anu’ wɔ ɛvolɛ dɔɔnwo mɔɔ li 1914 anyunlu la anu kolaa na Mɛzaya Belemgbunli ne ara ɔ?\n6. Nwane mɔ a yɛle gyima kɛ “ɛbɔfoɔ ne” mɔɔ lumuale zieziele Nyamenle menli ne manle ninyɛne mɔɔ basisi la ɛ?\n6 Yɛbanyia kpuyia ɛhye mɔ anwo mualɛ wɔ ɛnɛ mekɛ ye Gyihova menli tetedwɛkɛ mɔɔ yɛ anyelielɛ la anu wɔ buluku ɛhye anu. Tetedwɛkɛ ɛhye maa ɔda ali kɛ ɔlɛkɔ ɛvoya 19 ne awieleɛ la, menli ekpunli ekyi mɔɔ bɛdi nɔhalɛ la vile adalɛ Keleseɛnema dɔɔnwo ne anu vindele kɛ nɔhalɛ Keleseɛnema. Bɛravɛlɛle ekpunli zɔhane Baebolo Sukoavoma. Menli mɔɔ ɛnee li bɛ nyunlu la—Charles T. Russell nee ɔ gɔnwo mɔ—amgba yɛle bɛ ninyɛne kɛ “ɛbɔfoɔ ne” na bɛvale sunsum nu adehilelɛ bɛmanle Nyamenle menli bɛzieziele bɛ bɛmanle ninyɛne mɔɔ basisi bɛ nyunlu la. Bɛmaa yɛzuzu ndenle nna mɔɔ “ɛbɔfoɔ ne” luale zo yɛle zɔ la anwo.\nBɛzonlenle Wɔ Nɔhalɛ Nu\n7, 8. (a) Wɔ ɛvolɛ 1800 ne anu, nwane mɔ a bɔle ɔ bo kɛ bɛkpa ɛkɛla mɔɔ ɛnwu ɛlɛ la adalɛ ngilehilelɛ ne anwo ɛdanlɛ a? (b) Adalɛ ngilehilelɛ gyɛne boni mɔ a C. T. Russell nee ɔ gɔnwo mɔ kpale nwolɛ ɛdanlɛ a?\n7 Zɔhane Baebolo Sukoavoma ne vale nzɛlɛlɛ zukoale debie; bɛ adwenle yiale wɔ nɔhalɛ ngilehilelɛ nwo, bɛboɔboale ɔ nloa na bɛhɛlɛle ye wɔ mbuluku nu. Sunsum nu awozinli ɛva Keleseɛnemaanle ne wɔ ɛvoya dɔɔnwo anu; ɛnee ye ngilehilelɛ ne dɔɔnwo vi awozonle ɛzonlenlɛ nu. Nwolɛ neazo titile a le ngilehilelɛ mɔɔ fane ɛkɛla mɔɔ ɛnwu ɛlɛ anwo la. Wɔ ɛvolɛ 1800 ne anu, menli ekyi mɔɔ ɛnee sukoa Baebolo ne la nleɛnleanle zɔhane ngilehilelɛ ne anu na bɛnwunle kɛ ɔngyi Nyamenle Edwɛkɛ ne azo. Henry Grew, George Stetson, nee George Storrs vale akɛnrasesebɛ hɛlɛle nwolɛ edwɛkɛ na bɛhilehilele nuhua bɛkpale Seetan adalɛ ɛhye anwo ɛdanlɛ. * Bɛ gyima ne nyianle tumi kpole wɔ C. T. Russell nee ɔ gɔnwo mɔ anwo zo.\n8 Baebolo Sukoavoma ekpunli ekyi ɛhye nwunle kɛ ngilehilelɛ gyɛne mɔɔ fane ɛkɛla mɔɔ ɛnwu ɛlɛ anwo la noko gyegye adwenle yɛɛ ɔnle nɔhalɛ—kɛ neazo la, ngilehilelɛ mɔɔ kile kɛ kpalɛma amuala kɔ anwuma anzɛɛ Nyamenle kile ɛtanema ɛkɛla ne mɔɔ ɛnwu ɛlɛ la nyane wɔ senle mɔɔ ɛnlu ɛlɛ anu la. Russell nee ɔ gɔnwo mɔ vale akɛnrasesebɛ kpale zɔhane adalɛ ne mɔ anwo ɛdanlɛ wɔ mbuluku, mbuluku ndɛbandɛba, trate, nee adwelie ngɛlata dɔɔnwo anu.\n9. Kɛzi Zion’s Watch Tower ne kpale Nsa-Ko Nyamenle ngilehilelɛ ne anwo ɛdanlɛ kɛ ɔle adalɛ ɛ?\n9 Eza Baebolo Sukoavoma ne kpale Nsa-Ko Nyamenle ngilehilelɛ ne anwo ɛdanlɛ. Wɔ 1887, Zion’s Watch Tower * ne hanle kɛ: “Abusuabɔlɛ mɔɔ wɔ Gyihova nee yɛ Awulae Gyisɛse avinli nee kɛzi asolo bɛ nuhua ko biala la da ali wienyi wɔ Ngɛlɛlera ne mɔ anu.” Eza bɛhanle kɛzi ɔyɛ nwanwane kɛ menli liele “nsa ko Nyamenle ne—Nyamenle nsa mɔɔ bɛbɔ nuhua bɛyɛ ko, yɛɛ mekɛ ko ne ala, Nyamenle ko mɔɔ wɔ nuhua nsa anwo adwenle ne dole nu la anwo edwɛkɛ. Noko zɔhane edwɛkɛ ne maa yɛnwu kɛzi asɔne ne lafele botoo na bɛmanle Seetan luale adalɛ ngilehilelɛ wɔ asɔne ne anu mɔɔ ɛnee bɛngola bɛnde nɔhalɛ ne bɛnvi adalɛ ne anwo a.”\n10. Adenle boni azo a Watch Tower ne hilele kɛ 1914 le ɛvolɛ titile a?\n10 Kɛmɔ ye duma ne kile la, ɛnee ngapezo mɔɔ fane Kelaese ɛralɛ ne anwo la a hyia Zion’s Watch Tower and Herald of Christ’s Presence ne kpalɛ a. Nɔhavoma mɔɔ bɛkpokpa bɛ mɔɔ bɛhɛlɛle zɔhane edwɛkɛ ne bie la nwunle Daneɛle ngapezo ne mɔɔ fane “ɛvolɛ nsuu” ne anwo la kɛ ɔlɛ tumi wɔ Nyamenle bodane mɔɔ fane mekɛ mɔɔ ɔbava Mɛzaya Belemgbunlililɛ ne yeazie ɛkɛ anwo la azo. Wɔ ɛvolɛ 1870 ne mɔlebɛbo ne ala yɛɛ bɛhanle kɛ 1914 le mekɛ mɔɔ ɛvolɛ nsuu ne bara awieleɛ a. (Dan. 4:25; Luku 21:24) Yɛ mediema ne mɔ mɔɔ ɛnee wɔ zɔhane mekɛ ne anu la ande mɔɔ bazi zɔhane mekɛ ne anu la abo kpalɛ ɛdeɛ, noko bɛbɔle Baebolo nu nɔhalɛ mɔɔ ɛnee bɛze ye dɛba la anwo nolo, na yɛnwu mɔɔ ɛvi bɛ nolobɔlɛ ne anu ɛra la.\n11, 12. (a) Nwane a Adiema Russell vale mɔɔ ɔhilehilele la anwo nganvolɛ ne manle ye a? (b) Kɛzi gyima mɔɔ Russell nee ɔ gɔnwo mɔ yɛle kolaa na 1914 la hyia ɛ?\n11 Russell nee ɔ gɔnwo mɔ anu biala anlie sunsum nu nɔhalɛ ne mɔɔ hyia mɔɔ bɛnwunle ye la anwo nganvolɛ. Russell hanvole menli mɔɔ lumuale nwunle ye la. Mɔɔ tɛla biala la, ɔvale nganvolɛ kpole ne ɔmanle Gyihova Nyamenle, awie mɔɔ ɔmaa bɛkilehile mɔɔ ɔwɔ kɛ Ye menli nwu ye wɔ mekɛ mɔɔ ɔhyia kɛ bɛnwu ye anu la. Ɔda ali kɛ, Russell nee ɔ gɔnwo mɔ bɔle mɔdenle zonyinle adalɛ ne azo na bɛyele nɔhalɛ ne na Gyihova yilale zolɛ. Mekɛ ɛlɛgua nu la, bɛhwenle bɛ nwo bɛvile Keleseɛnemaanle ne anwo kolaa na bɛyɛle ngakyile.\nAdiema Russell nee ɔ gɔnwo mɔ lile ɔ nyunlu lale Baebolo nu nɔhalɛ ne ali\n12 Gyima mɔɔ zɔhane nɔhavoma ne yɛle manle nɔhalɛ ngilehilelɛ ne lale ali wɔ ɛvolɛ dɔɔnwo anu kolaa na 1914 ara la yɛ nwanwane kpole! Saa yɛnea yɛ nzi a, November 1, 1917, Ɛzinzalɛ Arane ne hanle kɛ: “Menli mgbe dɔɔnwo mɔɔ de aze ɛnɛ la ɛlie bɛ nwo ɛvi hellsenle nee adalɛ ngilehilelɛ gyɛne mɔɔ bɛmaa yeyɛ adesoa yemaa bɛ la abo . . . Nɔhalɛ ne mɔɔ ɛlɛyi kɛ nyevile, mɔɔ bɔle ɔ bo wɔ ɛvolɛ mɔɔ bo abulanla mɔɔ ɛze ɛhɔ la tɛyi, yɛɛ ɔbahɔ zo yeayi kɔkpula kɛ ɔbava azɛlɛ ye amuala azo la; na nwolɛ dwazotiama noko babɔ mɔdenle kɛ bɛfa sane bɛakpoa nɔhalɛ ne mɔɔ ɛlɛyi kɛ nyevile la amaa yeanyi yeanva azɛlɛ ne.”\n13, 14. (a) Kɛzi “ɛbɔfoɔ ne” boale manle bɛzieziele adenle ne anu bɛmanle Mɛzaya Belemgbunli ne ɛ? (b) Duzu a yɛbahola yɛazukoa yɛavi yɛ mediema mɔɔ dɛnlanle aze wɔ ɛvolɛ mɔɔ bo ɛya ko mɔɔ ɛze ɛhɔ la ɛkɛ a?\n13 Suzu ɛhye anwo nea: Saa Nyamenle menli annwu ngakyile mɔɔ wɔ Gyisɛse nee ɔ Ze, Gyihova avinli la a, asoo anrɛɛ bɛbaziezie bɛ nwo bɛamaa Kelaese ɛralɛ ne mɔlebɛbo ne? Kyɛkyɛ! Anzɛɛ saa bɛnyianle adwenle kɛ awie biala banyia damɛnlangoate ngoane ne na ɔnle ahyɛlɛdeɛ mɔɔ sonle bolɛ mɔɔ bɛbava bɛamaa menli ekyi mɔɔ bɛli Kelaese anzi la a, asoo anrɛɛ bɛbaziezie bɛ nwo; na saa bɛnyianle adwenle noko kɛ Nyamenle kile menli nyane wɔ hellsenle nu dahuu mɔɔ bɛnlɛ anyelazo biala noko ɛ? Nɔhalɛ nu, “ɛbɔfoɔ ne” zieziele adenle ne anu manle Mɛzaya Belemgbunli ne!\n14 Na yɛdayɛ noko ɛ? Duzu a yɛbahola yɛazukoa yɛavi yɛ mediema mɔɔ dɛnlanle aze wɔ mɔɔ bo ɛvolɛ ɛya ko mɔɔ ɛze ɛhɔ la ɛkɛ a? Ɔwɔ kɛ yɛ nye die ɛgengalɛ nwo na yɛsukoa Nyamenle Edwɛkɛ ne. (Dwɔn 17:3) Ɔluakɛ sunsum nu ɛhɔne ɛlɛku ewiade ɛhye mɔɔ kulo nwonane afoa nu ninyɛne la ati, ɔrɛla ye kɛ ɛhulolɛ mɔɔ yɛlɛ kɛ yɛbali sunsum nu aleɛ la bahɔ zo ayɛ kpole!—Bɛgenga 1 Temɔte 4:15.\n“Bɛvinde, Me Menli”\n15. Duzu a ngyikyi ngyikyi Baebolo Sukoavoma ne nwunle ye a? (Eza nea ɔ bo ɛkɛ edwɛkɛ ne.)\n15 Baebolo Sukoavoma ne hilehilele kɛ ɔhyia kɛ bɛkpo ewiade asɔne ne mɔ. Wɔ 1879, Ɛzinzalɛ Arane ne hwenle adwenle hɔle “Babelɔn asɔne” ne azo. Asoo ɛnee ɔlɛka ye ɛsɔfolilɛ anzɛɛ Wulomu Kateleke Asɔne ne anwo edwɛkɛ? Protɛstantma hanle ye wɔ ɛvoya dɔɔnwo anu kɛ Babelɔn ne mɔɔ bɛhanle ɔ nwo edwɛkɛ wɔ Baebolo ngapezo ne mɔ anu la gyi ɛkɛ maa Kateleke Asɔne ne. Noko ngyikyi ngyikyi, Baebolo Sukoavoma ne ranwunle kɛ Keleseɛnemaanle ne asɔne ne amuala boka ɛnɛ “Babelɔn” ne anwo. Duzu ati ɔ? Ɔluakɛ bɛ muala bɛkilehile adalɛ ngilehilelɛ mɔɔ le kɛmɔ yɛha nwolɛ edwɛkɛ wɔ anwuma ɛkɛ la. * Mekɛ ɛlɛgua nu la, yɛ mbuluku ne mɔ ka debie mɔɔ ɔwɔ kɛ ahonlekpalɛma mɔɔ wɔ Babelɔn asɔne ne mɔ anu yɛ la anwo edwɛkɛ wienyi.\n16, 17. (a) Kɛzi Millennial Dawn Foa III nee Ɛzinzalɛ Arane ne zile menli adua kɛ bɛhwe bɛ nwo bɛvi adalɛ ɛzonlenlɛ nwo ɛ? (b) Duzu a manle tumi mɔɔ wɔ zɔhane alumua kɔkɔbɔlɛ ne anu la hanle aze a? (Nea ɔ bo ɛkɛ edwɛkɛ ne.)\n16 Kɛ neazo la, wɔ 1891, Millennial Dawn Foa III ne hilehilele kɛzi Nyamenle ɛkpo ɛnɛ Babelɔn ne la anu kɛ: “Bɛkpo Keleseɛnemaanle ne anu asɔne ne amuala.” Ɔdoale zolɛ kɛ, bɛlɛka bɛahile menli “mɔɔ bɛnlie ye adalɛ ngilehilelɛ ne bɛndo nu na bɛnva bɛnyɛ gyima la amuala kɛ bɛhwe bɛ nwo bɛvi ɔ nwo.”\n17 Wɔ January 1900 ne anu, Ɛzinzalɛ Arane ne dule menli mɔɔ bɛ aluma tɛbɔ Keleseɛnemaanle asɔne ne mɔ mbuluku nu na bɛfa edwɛkɛ bɛye bɛ nloa bɛka kɛ, “Medwenle nɔhalɛ ne anwo kpalɛ yɛɛ menda mengɔ asɔne gyɛne” la folɛ. Bɛbizale wɔ nuhua kɛ: “Asoo ɔle kpalɛ kɛ ɛbava ɛ nwo wɔawula nɔhalɛ ɛzonlenlɛ nee Babelɔn ɛzonlenlɛ nu wɔ mekɛ ko ne ala ɔ? Asoo kɛ tieyɛ mɔɔ Nyamenle die to nu . . . na ɔsɔ ɔ nye la kile la ɛne? Ɔnle zɔ fee. Saa awie fa ɔ nwo kɔwula ɛzonlenlɛ bie anu a, ɔyɛ ye bagua nu ɔmaa bɛnwu kɛ yeva ɔ nwo yewula ngyekyeleɛ bie abo kɛ ɔ nee bɛ bazonle, na ɔwɔ kɛ ɔdi nɔhalɛ wɔ mɔɔ ngyekyeleɛ ne kpondɛ kɛ ɔyɛ la anu kɔkpula kɛ . . . ɔbakpo anzɛɛ ɔbapɛ ɔ nee bɛ abusuabɔlɛ ne anu wɔ bagua nu la.” Ɛvolɛ dɔɔnwo mɔɔ ɛze ɛhɔ la, zɔhane edwɛkɛ ne anu ɛrayɛ se kpalɛ. * Ɔwɔ kɛ Gyihova azonvolɛ ka ye bagua nu kɛ bɛ nee adalɛ ɛzonlenlɛ ɛnlɛ debie yɛ.\n18. Duzu ati a ɛnee ɔhyia kɛ menli ye bɛ nwo fi ‘Babelɔn Kpole ne’ anu a?\n18 Saa bɛambɔ zɔhane kɔkɔ ne mɔɔ se bɛvi ‘Babelɔn Kpole ne’ anu bɛvinde la dahuu a, asoo anrɛɛ Kelaese mɔɔ bɛzie ye ebia zo fofolɛ la banyia menli mɔɔ bɛkpokpa bɛ la wɔ azɛlɛ ye azo? Anrɛɛ bɛnrɛnyia bie, ɔboalekɛ Keleseɛnema mɔɔ bɛlie bɛ nwo bɛvi Babelɔn tumi bo la a kola sonle Gyihova wɔ “sunsum nu nee nɔhalɛ nu” a. (Dwɔn 4:24) Asoo yɛdayɛ noko yɛbɔ kpɔkɛ kɛ yɛbahwe yɛ nwo yɛavi adalɛ ɛzonlenlɛ nwo? Bɛmaa yɛhɔ zo yɛdie kɔkɔbɔlɛ ne: “Bɛvinde, me menli”!—Bɛgenga Yekile 18:4.\nBɛbɔ Nu Bɛzonle\n19, 20. Kɛzi Ɛzinzalɛ Arane ne manle Nyamenle menli anwosesebɛ kɛ bɛyia nu bɛzonle ɛ?\n19 Baebolo Sukoavoma ne hilehilele kɛ ɔwɔ kɛ bɛ gɔnwo mɔ diedima yia nu sonle wɔ ɛleka mɔɔ ɔbafɛta la. Wɔ nɔhalɛ Keleseɛnema afoa nu, saa bɛfi adalɛ ɛzonlenlɛ nu a ɛnee bɛtɛwiele. Ɔbahyia noko kɛ bɛfa bɛ nwo bɛwula nɔhalɛ ɛzonlenlɛ nu. Wɔ Ɛzinzalɛ Arane ne mɔlebɛbo edwɛkɛ ne mɔ anu, bɛmanle kengavolɛma anwosesebɛ kɛ bɛyia nu bɛzonle. Kɛ neazo la, wɔ July 1880, Adiema Russell hanle kɛzi ayia ngakyile mɔɔ bɛyɛ la ɛmaa mediema anwosesebɛ la wɔ ɛdendɛlɛ mɔɔ ɔkpɔsale ɔmanle la anu. Akee ɔhanle ɔhilele kengavolɛma kɛ bɛhɛlɛ bɛ anyuhɔlɛ ne wɔ kɛlata zo na bɛbava bie mɔ bɛaboka edwɛkɛ mɔɔ bɛkɛlɛ la anwo. Boni a vile nu rale a? “Bɛmaa yɛ muala yɛnwu . . . kɛzi Awulae ɛlɛyila bɛ la; saa bɛ nee menli mɔɔ bɛlɛ bɛ diedi ne bie la yɛ debiezukoalɛ ko ne ala bie a.”\nCharles Russell nee alumua Baebolo Sukoavoma ekpunli bie wɔ Copenhagen, Denmark, wɔ 1909\n20 Wɔ 1882 ne anu, edwɛkɛ bie mɔɔ bɛdonle ye duma “Assembling Together” la vindele Ɛzinzalɛ Arane ne anu. Edwɛkɛ ne dule Keleseɛnema folɛ kɛ bɛyɛ ayia ngakyile amaa “bɛamaa bɛ nwo anwosesebɛ.” Ɔhanle kɛ: “Saa awie mɔɔ ɛzukoa nwoma kpole anzɛɛ ɔlɛ ahyɛlɛdeɛ bie la wɔ bɛ nu bɔbɔ a, ɔnva nwo. Bɛmaa awie biala ɛva ye Baebolo, kɛlata, pɛnsele nee Baebolo edwɛkɛ adile mɔɔ bɛhyehyɛ la ɔrɛla na ɔboa kɛmɔ . . . ɔbahola biala la. Bɛkpa bɛ edwɛkɛtile; bɛzɛlɛ sunsum ne kɛ ɔboa ɔmaa bɛde ɔ bo; akee bɛgenga, bɛdwenle nwo, bɛva ngɛlɛlera ne mɔ bɛtoto nwo na ye biala anu bɛbanwu nɔhalɛ adenle ne.”\n21. Neazo mɔɔ fane ayia nee ɛkpɔlalɛ nwo la boni a asafo ne mɔɔ wɔ Allegheny, Pennsylvania la yɛle a?\n21 Ɛnee Baebolo Sukoavoma ne gyima ne ati wɔ Allegheny, Pennsylvania, U.S.A. Bɛyɛle neazo kɛnlɛma wɔ ɛkɛ ɔluakɛ bɛyiale nu bɛvale bɛyɛle tieyɛ wɔ folɛdulɛ ne mɔɔ sunsum ne manle bɛhɛlɛle ye wɔ Hibuluma 10:24, 25 la anwo. (Bɛgenga.) Nzinlii, adiema kpanyinli bie mɔɔ bɛfɛlɛ ye Charles Capen la hɛlɛle mekɛ mɔɔ ɔhɔle zɔhane ayia ne mɔ bie wɔ ye ngakula nu la anwo edwɛkɛ kɛ: “Metɛkakye ngɛlɛlera ne anu edwɛkɛ bie mɔɔ bɛhɛlɛle ye wɔ Ahyehyɛdeɛ ne nyianu asalo bane ne anwo la. ‘Bɛ muala bɛle mediema yɛɛ bɛ Menle kokye, Kelaese.’ Edwɛkɛ zɔhane anvi me ti anu ɛlɛ—ɛsɔfolilɛ mɔɔ maa bɛyɛ ngakyile la biala ɛnle Gyihova menli avinli.” (Mat. 23:8) Eza Adiema Capen hanle ayia ne mɔ mɔɔ boale bɛ, anwosesebɛmanlɛ ne nee mɔdenle mɔɔ Adiema Russell bɔ kɔkpɔla sonla ko biala mɔɔ wɔ asafo ne anu la anwo edwɛkɛ.\n22. Kɛzi nɔhavoma ne yɛle bɛ nyɛleɛ wɔ anwosesebɛ mɔɔ bɛvale bɛmanle bɛ kɛ bɛhɔ Keleseɛnema ayia la anwo ɛ, na duzu a yɛbahola yɛazukoa yɛavi bɛ ɛkɛ a?\n22 Menli mɔɔ di nɔhalɛ la zukoale neazo ɛhye na bɛvale adehilelɛ ne bɛyɛle gyima. Bɛhyehyɛle asafo wɔ azua ngakyile le kɛ Ohio, Michigan, North America amuala nee ɛleka gyɛne. Suzu nwolɛ nea: Saa bɛantete menli kɛ bɛdie sunsum nu folɛdulɛ mɔɔ se bɛyia nu bɛzonle la a, asoo anrɛɛ bɛbahola bɛaziezie menli mɔɔ di nɔhalɛ la bɛamaa Kelaese ɛralɛ ne? Kyɛkyɛ! Na yɛdayɛ noko ɛ? Ɔwɔ kɛ yɛbɔ mɔdenle kɛ yɛbahɔ Keleseɛne ayia ne mɔ dahuu, yɛabɔ nu yɛazonle wɔ adenle biala anu na yɛamaa yɛ nwo anwosesebɛ wɔ sunsum nu.\nBɔ Mɔdenle Ka Edwɛkpa Ne\n23. Kɛzi Ɛzinzalɛ Arane ne manle ɔlale ali wienyi kɛ ɔwɔ kɛ awie biala mɔɔ bɛkpokpa ye la bɔ nɔhalɛ ne nolo ɛ?\n23 Baebolo Sukoavoma ne hilehilele kɛ ɔwɔ kɛ menli mɔɔ bɛkpokpa bɛ la amuala bɔ nɔhalɛ ne nolo. Wɔ 1885, Ɛzinzalɛ Arane ne hilehilele nu kɛ: “Ɔnle kɛ yɛmaa yɛ rɛle fi kɛ ɔwɔ kɛ menli mɔɔ bɛkpokpa bɛ la anu sonla ko biala ka edwɛkɛ ne (Aye. 61:1), bɛvɛlɛle ye kɛ ɔrayɛ dasevolɛ.” Edwɛkɛ bie mɔɔ rale 1888 la dule folɛ kɛ: “Yɛ gyima ne da ali wienyi. . . Saa yɛbu yɛ nye yɛgua zo na yɛfa edwɛkɛ yɛye yɛ nloa a, ɛnee yɛle sonvolɛma mɔɔ yɛle mgbovonle, yɛkile kɛ yɛnfɛta kɛ yɛbanyia gyinlabelɛ ne mɔɔ yemɔti bɛvɛlɛle yɛ la.”\n24, 25. (a) Kɛzi Russell nee ɔ gɔnwo mɔ yɛle dɔɔnwo dɛlale menli mɔɔ bɛmaa bɛ anwosesebɛ bɛamaa bɛali daselɛ la ɛ? (b) Kɛzi adekpakyelɛnli bie hanle ye gyima ne anwo edwɛkɛ wɔ “mekɛ mɔɔ ɛnee ahale anzo” la ɛ?\n24 Adiema Russell nee ɔ gɔnwo mɔ yɛle dɔɔnwo dɛlale menli mɔɔ bɛmaa bɛ anwosesebɛ bɛamaa bɛaha edwɛkɛ ne la. Bɛbɔle ɔ bo bɛyɛle trate mɔɔ bɛfɛlɛ ye Bible Students’ Tracts, mɔɔ nzinlii bɛravɛlɛle ye Old Theology Quarterly la. Bɛvale ninyɛne ɛhye mɔ bɛmanle Ɛzinzalɛ Arane ne kengavolɛma amaa bɛahyɛ bɛamaa maanlema mɔɔ bɛnlie bɛ ɛhwee a.\nƆwɔ kɛ yɛbiza yɛ nwo kɛ: ‘Asoo daselɛlilɛ gyima ne a hyia kpalɛ wɔ me asetɛnla nu ɔ?’\n25 Bɛvɛlɛle menli mɔɔ bɛvale bɛ mekɛ ne amuala bɛzonlenle la adekpakyelɛma. Ɛnee Charles Capen mɔɔ yɛlumua yɛha ɔ nwo edwɛkɛ la boka nwolɛ. Nzinlii, ɔhanle kɛ: “Menvale azɛkɛlata mɔɔ United States Government Geological Survey ne yɛle la menlile gyima amaa yeaboa me yeamaa meawie me azɛlɛsinli ne mɔɔ wɔ Pennsylvania la anu gyima yɛ. Azɛkɛlata ɛhye mɔ kile ndenle mɔɔ deda ɛkɛ la amuala, ɔmmaa ɔnyɛ se kɛ mebadia meahɔ maanle ne ɛleka biala. Ɔdwu mekɛ ne bie a mefa kenle nsa mekpɔsa maanle ne anu medielie menli mɔɔ bɛkpondɛ Studies in the Scriptures ne anu edwɛkɛ ne bie la ngɛlata ne mɔ, mehaye ɛkpɔnwɔ amaa meahola meahyɛ ninyɛne ne mɔ meawie. Ɛnee meta mesokoɛ ɛyazonlɛma nɔɔzo. Ɛnee ahale anzo wɔ zɔhane mekɛ ne.”\nAdekpakyelɛnli. Nea “Chart of the Ages” ne mɔɔ wɔ ehwili ne foa ko la\n26. (a) Duzu ati a ɛnee ɔhyia kɛ Nyamenle menli di daselɛ amaa bɛaziezie bɛ nwo bɛamaa Kelaese tumililɛ ne ɛ? (b) Kpuyia boni mɔ a ɔwɔ kɛ yɛbiza yɛ nwo a?\n26 Ɛnee zɔhane alumua daselɛlilɛ gyima ne hyia akɛnrasesebɛ nee mɔdenlebɔlɛ. Saa bɛangilehile nɔhalɛ Keleseɛnema kɛzi daselɛlilɛ gyima ne hyia la a, asoo anrɛɛ bɛbaziezie bɛ bɛamaa Kelaese tumililɛ ne? Kyɛkyɛ! Amuanrɛɛ zɔhane gyima ne bayɛ Kelaese ɛralɛ ne anwo sɛkɛlɛneɛ titile. (Mat. 24:14) Ɛnee ɔwɔ kɛ bɛsiezie Nyamenle menli bɛmaa bɛfa ngoanelielɛ gyima ɛhye bɛyɛ debie mɔɔ hyia bɛ kpalɛ wɔ asetɛnla nu a. Ɔwɔ kɛ yɛbiza yɛ nwo kɛ: ‘Asoo daselɛlilɛ gyima ne a hyia kpalɛ wɔ me asetɛnla nu ɔ? Asoo mefa ninyɛne mebɔ afɔle amaa meava me nwo meawula gyima ɛhye anu kpalɛ ɔ?’\nBɛwo Nyamenle Belemgbunlililɛ Ne!\n27, 28. Duzu a ɛzoanvolɛ Dwɔn nwunle ye wɔ ɛnyelɛzodeɛnwunlɛ nu a, na duzu a Seetan nee ye sunsum evinli ne mɔ yɛle wɔ Belemgbunlililɛ ne ɛwolɛ nwo a?\n27 Akee ɛvolɛ titile ne, 1914 dwule. Kɛmɔ yɛzuzule nwo wɔ tile ɛhye mɔlebɛbo ne la, dasanli biala annwu anyelielɛ ninyɛne mɔɔ sisile anwuma la. Noko bɛyele ninyɛne mɔɔ sisile la bɛhilele ɛzoanvolɛ Dwɔn wɔ sɛkɛlɛneɛ adenle zo. Wɔmɔ nea: Dwɔn nwunle “sɛkɛlɛneɛ kpole bie” wɔ anwomanyunlu. Nyamenle “raalɛ ne”—ye ahyehyɛdeɛ ne mɔɔ sunsum abɔdeɛ a wɔ nu wɔ anwuma la—ɛlɛnrenzɛ na ɔwole ralɛ nrenya. Bɛha bɛhile yɛ kɛ ɔnrɛhyɛ, sɛkɛlɛneɛ adenle zo ralɛ ɛhye ‘bava tumi kpole anzɛɛ bulalɛ kpɔma azie maanle maanle kɔsɔɔti.’ Bɛwole kakula ne la, bɛvale ye “bɛhɔmanle Nyamenle wɔ ye belemgbunli ebia kpole ne azo lɔ.” Ɛnelɛ kpole bie vi anwuma, ɔse: “Bɔ zo mɔɔ Nyamenle ngoanelielɛ ne ɛra a! Akee Nyamenle ɛhile ye tumi ne kɛ ɔle Belemgbunli. Akee yehile ye Mɛzaya tumi ne!”—Yek. 12:1, 5, 10.\n28 Nɔhalɛ nu, Dwɔn nwunle Mɛzaya Belemgbunlililɛ ne ɛwolɛ wɔ ɛnyelɛzodeɛnwunlɛ nu. Ninyɛne mɔɔ sisile la yɛ anyelielɛ kpalɛ, noko tɛ awie biala a anye liele nwolɛ a. Seetan nee ye sunsum evinli ne mɔ nee anwumabɔvolɛ nɔhavoma mɔɔ Maekeɛle anzɛɛ Kelaese a li bɛ ti la honle. Boni a vile nu rale a? Yɛkenga kɛ: “Bɛvuandinle nane anwo ɛzulolɛ ne mɔɔ le kɛ ɛlɛnrɛne la bɛdole azɛlɛ ye azo. Yemɔ a le mɔmoane ɛwɔlɛ ne mɔɔ bɛfɛlɛ ye Abɔnsam anzɛɛ Seetan, mɔɔ ɛbɛlɛbɛla ewiade amra amuala la. Bɛvuandinle ye soanvolɛma ne mɔ noko bɛguale azɛlɛ ye azo.”—Yek. 12:7, 9.\nBaebolo Sukoavoma ne bɔle ɔ bo nwunle sɛkɛlɛneɛ mɔɔ kile kɛ Kelaese ɛra na ɔwɔ anwuma la wienyi wɔ 1914\n29, 30. Kɛzi ninyɛne hakyile wɔ Mɛzaya Belemgbunlililɛ ne awolɛ nzi wɔ (a) azɛlɛ ye azo ɛ?(b) anwuma ɛ?\n29 Kolaa na 1914 ara la, Baebolo Sukoavoma ne hanle kɛ ngyegyelɛ bie babɔ ɔ bo wɔ zɔhane ɛvolɛ ne anu. Noko ɛnee bɛngola bɛnwu kɛzi kɛlɛtokɛ ne bayɛ la fɔɔnwo. Kɛmɔ Dwɔn ɛnyelɛzodeɛnwunlɛ ne kile la, akee Seetan babɔ ɔ bo anyia tumi kpole wɔ alesama abusua ne anwo zo: “Bɛmɛ azɛlɛ nee nyevile, bɛ gyakɔ! Ɔluakɛ Abɔnsam ɛdwu ɛra bɛ nwo lɔ, na ɛya kpole wɔ ye nuhua, ɔboalekɛ ɔze kɛ ye mekɛ ɛha ekyi bie ala.” (Yek. 12:12) Wɔ 1914, ewiade konle mɔɔ lumua la zile na sɛkɛlɛneɛ mɔɔ kile kɛ Kelaese ɛra na ɔlɛdi tumi la bɔle ɔ bo kɛ ɔba nu wɔ ewiade amuala. Ngyehyɛleɛ ɛtane ɛhye “awieleɛ mekɛ” ne bɔle ɔ bo.—2 Tem. 3:1.\n30 Noko ɛnee anwuma amra ɛlɛdi fɛlɛko. Bɛdule Seetan nee ye sunsum evinli ne mɔ bɛvile anwuma bɔkɔɔ. Dwɔn kɛlɛtokɛ ne kenga kɛ: “Zɔhane ati bɛmɛ anwumaneamra, nee bɛdabɛ mɔɔ bɛwɔ zolɛ la amuala, bɛli fɛlɛko!” (Yek. 12:12) Mɔɔ bɛdele anwuma anwo na bɛziele Gyisɛse ebia zo kɛ Belemgbunli bɛwiele la, Mɛzaya Belemgbunlililɛ ne gyinlanle kɛ ɔboa Nyamenle menli mɔɔ bɛwɔ azɛlɛ ye azo la. Duzu a ɔbayɛ a? Kɛmɔ yɛnwunle ye wɔ tile ɛhye mɔlebɛbo ne la, Kelaese mɔɔ le “ngyekyeleɛ ne anwo ɛbɔfoɔ ne” la bayɛ gyima kɛ senle yeadu Nyamenle menli mɔɔ wɔ azɛlɛ ye azo la anu. Duzu a ɛhye bahile a?\n31. Duzu a Malakae hanle wɔ senle mɔɔ bɛfa bɛadu ninyɛne nu la anwo a, na kɛzi zɔhane ngapezo ne bɔle ɔ bo kɛ ɔ ba nu ɛ? (Eza nea ɔ bo ɛkɛ edwɛkɛ ne.)\n31 Malakae hanle kɛ senle ne mɔɔ bɛfa bɛadu ninyɛne nu la bayɛ se. Ɔhɛlɛle kɛ: “Kenle mɔɔ ɔkɛra la, nwane a kɛhola gyinla a, yɛɛ saa ɔye ɔ nyunlu a, nwane a kɛnyia gyinlagyakɛ a? Ɔluakɛ ɔbayɛ kɛ dwinvolɛ senle mɔɔ ɔfa ɔtu ninyɛne nu anzɛɛ saminla anloa ɛsesebɛ mɔɔ bɛfa bɛkpo ninyɛne la.” (Mal. 3:2) Nea kɛzi edwɛkɛ zɔhane mɔ yɛle nɔhalɛ a! Wɔ 1914 mɔlebɛbo, Nyamenle menli mɔɔ bɛwɔ azɛlɛ ye azo la yiale ɛkpɔlɛ mɔɔ anu yɛ se la dɔɔnwo. Wɔ Ewiade Konle I la anu, Baebolo Sukoavoma ne anu dɔɔnwo yiale ɛkpɔlɛ na bɛguale bɛ efiade. *\n32. Wɔ 1916 anzi, ngyegyelɛ boni a Nyamenle menli yiale wɔ ahyehyɛdeɛ ne anu a?\n32 Ahyehyɛdeɛ ne anu amra bie mɔ bɔbɔ vale ngyegyelɛ rale. Wɔ 1916, Adiema Russell wule mɔɔ ɛnee yeli ɛvolɛ 64, na ɔmanle Nyamenle menli ne anu dɔɔnwo anwo bubule bɛ. Ye ewule ne manle ɔlale ali kɛ bɛ nuhua dɔɔnwo ɛva bɛ nwo ɛdo sonla ko neazo zo. Ɛnee Adiema Russell ɛmkpondɛ zɔhane enililɛ ne ɛdeɛ, noko ɛnee yeyɛ kɛ asɛɛ bɛ nuhua dɔɔnwo sonle ye. Bɛ nuhua dɔɔnwo adwenle yɛle bɛ kɛ kɛkala mɔɔ yewu la, nɔhalɛ ne mɔɔ ɛlɛfinde ngyikyi la abo ɛpɛ, na bie mɔ honle tiale mɔdenle mɔɔ ɛnee bɛlɛbɔ kɛ bɛbahɔ bɛ nyunlu la. Zɔhane subane ne manle bɛ nuhua dɔɔnwo kpɔkyele na ahyehyɛdeɛ ne anu hyɛle.\n33. Kɛzi anyelazo mɔɔ amba nu la zɔle Nyamenle menli ne nleanle ɛ?\n33 Anyelazo mɔɔ amba nu la noko yɛle sɔnea bieko. Ɛzinzalɛ Arane ne hanle kɛ 1914 pɛpɛɛpɛ a Maanle Maanle Mekɛ ne bara awieleɛ ɛdeɛ, noko mediema ne mɔ ande debie titile mɔɔ bazi zɔhane ɛvolɛ ne anu la abo. (Luku 21:24) Bɛdwenlenle kɛ Kelaese bava ye atɔfolɛ ne mɔɔ bɛkpokpa ye la ahɔ anwuma wɔ 1914 na bɛ nee ye ali tumi wɔ zɔhane mekɛ ne. Zɔhane anyelazo ne mɔ amba nu. Mɔɔ 1917 ɛlɛkɔ ye awieleɛ la, Ɛzinzalɛ Arane ne bɔle nolo kɛ ɛvolɛ 40 ɛbuhenle ne bara awieleɛ wɔ 1918. Noko daselɛlilɛ gyima ne amba awieleɛ. Ɔhɔle zo ɔnyianle anyuhɔlɛ wɔ zɔhane mekɛ ne anzi. Magazine ne hanle kɛ ɛbuhenle ne ɛra awieleɛ, na yeha mgbɛpɛlɛ mekɛ. Noko kɛmɔ bɛ nuhua dɔɔnwo asa nu dole la ati bɛgyakyile Gyihova ɛzonlenlɛ.\n34. Sɔnea mɔɔ ka ɛzulolɛ la boni a rale wɔ 1918 ne anu a, na duzu ati a Keleseɛnemaanle ne dwenlenle kɛ Nyamenle menli ne “ɛwu” a?\n34 Sɔnea bie mɔɔ ka ɛzulolɛ la rale wɔ 1918. Bɛhyele J. F. Rutherford, mɔɔ lile C. T. Russell agya kɛ ɔbali Nyamenle menli ne anyunlu la nee mediema mrenya nsuu mɔɔ ɛzonlelilɛ la bɛ nwo zo la. Bɛbuale bɛ mgbɔvodɛne kɛ bɛgua bɛ nu mekɛ tendenle wɔ arane efiade ne mɔɔ wɔ Atlanta, Georgia, U.S.A. la. Ɔzɔho kɛ Nyamenle menli ne gyima ne hanle aze wɔ mekɛ bie anu. Keleseɛnemaanle ne ɛsɔfo ne mɔ anu dɔɔnwo anye liele. Bɛdwenlenle kɛ kɛmɔ bɛgua menli mɔɔ bɛli bɛ nyunlu la efiade, bɛdo bɛ ewiade amuala gyima ne ati mɔɔ wɔ Brooklyn la anu na bɛdwazo bɛtia daselɛlilɛ gyima ne wɔ America nee Europe la ati, ɛnee zɔhane Baebolo Sukoavoma ne mɔɔ bɛgyegye adwenle la “ɛwu”—bɛ nwo ɛnyɛ ɛzulolɛ bieko. (Yek. 11:3, 7-10) Nea kɛzi bɛvonle a!\nBɛnyianle Anwosesebɛ Bieko!\n35. Duzu ati a Gyisɛse manle ye ɛdoavolɛma hɔle anwongyelelɛ nu ɛ, na duzu a ɔyɛle ɔboale bɛ a?\n35 Ɛnee nɔhalɛ ne anwo agbɔvolɛ ne mɔ ɛnze kɛ Gyisɛse a ɛmaa adenle ɛmaa ye menli ɛnwu amaneɛ kpole ɛhye mɔ a, ɔluakɛ ɛnee Gyihova de aze kɛ “dwinvolɛ mɔɔ tu dwɛtɛ fufule nu la.” (Mal. 3:3) Ɛnee Gyihova nee ɔ Ra ne ze kɛ menli mɔɔ di nɔhalɛ la bavi zɔhane sɔnea mɔɔ le kɛ senle la anu avinde mɔɔ bɛde bɛ nwo, na bɛafɛta kpalɛ bɛadɛla mekɛ biala kɛ bɛsonle Belemgbunli ne. Ɔvi 1919 mɔlebɛbo, ɔralale ali kɛ Nyamenle sunsum ne yɛle mɔɔ ye agbɔvolɛ dwenlenle kɛ ɔnrɛhola ye yɛ la. Nɔhavoma ne nyianle anwosesebɛ bieko! (Yek. 11:11) Wɔ zɔhane mekɛ ne, ɔda ali kɛ Kelaese manle ewiade awieleɛ ne anwo sɛkɛlɛneɛ titile ko lale ali. Ɔkpale ‘akɛlɛ nɔhavo nee nrɛlɛbɛvolɛ,’ menli ekpunli ekyi mɔɔ bɛkpokpa bɛ mɔɔ bɛbali ye menli ne anyunlu na bɛamaa bɛ sunsum nu aleɛ wɔ ye mekɛ nloa la.—Mat. 24:45-47.\n36. Duzu a hilele kɛ ɛnee Nyamenle menli ne ɛlɛnyia sunsum nu anwosesebɛ bieko a?\n36 Bɛyele Adiema Rutherford nee ɔ gɔnwo mɔ bɛvile efiade wɔ March 26, 1919. Ɛkɛ ne ala yɛɛ bɛyɛle nyianu mɔɔ bɛbayɛ ye September la anwo ngyehyɛleɛ a. Bɛyɛle ngyehyɛleɛ kɛ bɛkɛlɛ magazine mɔɔ tɔ zo nwiɔ mɔɔ bɛvɛlɛle ye The Golden Age la. Ɛnee bɛbava bɛaboka Ɛzinzalɛ Arane ne anwo bɛali gyima wɔ daselɛlilɛ nu. * Ɛvolɛ zɔhane anu a bɛlimoale bɛyɛle Bulletin ne mɔɔ yemɔ a le nyianu buluku ne mɔɔ bɛfa bɛyɛ Yɛ Kilisiene Ɛbɛlabɔlɛ Nee Yɛ Ɛzonlenlɛ ne kɛkala la. Ɔvi zɔhane mekɛ ne, yeboa wɔ daselɛlilɛ nu kpalɛ. Nɔhalɛ nu, ɔvi 1919 mɔɔ ba la, bɛva bɛ adwenle bɛzie azua nu daselɛlilɛ mɔɔ ɔwɔ kɛ sonla ko biala yɛ bie la azo.\n37. Wɔ 1919 anzi, kɛzi bie mɔ hilele kɛ bɛnli nɔhalɛ ɛ?\n37 Daselɛlilɛ gyima ne hɔle zo dule Kelaese azonvolɛ ne mɔ anu, ɔluakɛ bɛ nuhua ne mɔ mɔɔ bɛmemaa bɛ nwo zo la angola anyɛ gyima ɛhye mɔɔ ba aze la. Menli mɔɔ bɛangulo kɛ bɛkɛyɛ gyima ne la hwenle bɛ nwo vile nɔhavoma ne anwo. Mɔɔ 1919 pɛle nu la, bɛ nuhua bie mɔ mɔɔ bɛnli nɔhalɛ la vale ɛya na bɛsokpale bɛ mediema, bɛ nee menli mɔɔ dwazo tia Gyihova nɔhalɛ azonvolɛ bɔbɔ la yɛle ko.\n38. Konim mɔɔ Kelaese ɛdoavolɛma mɔɔ bɛwɔ azɛlɛ ye azo lile la boa yɛ ɔmaa yɛyɛ duzu?\n38 Noko Kelaese ɛdoavolɛma ne nyianle anyuhɔlɛ na bɛlile boɛ wɔ sunsum nu ɔnva nwo kɛ bɛtetale bɛ la. Konim biala mɔɔ bɛlile ɔvi zɔhane mekɛ ne la maa yɛnwu ye wienyi kɛ Nyamenle Belemgbunlililɛ di tumi! Nyamenle nyilalɛ nee ye moalɛ mɔɔ ɔdua ɔ Ra ne nee Mɛzaya Belemgbunlililɛ ne azo ɔfa ɔmaa la a boale ekpunli mɔɔ menli mɔɔ ɛnli munli a wɔ nu la ɔmanle bɛlile konim wɔ Seetan ngyehyɛleɛ ɛtane ne anwo zo a!—Bɛgenga Ayezaya 54:17.\nBɛyele adiema Rutherford bɛvile efiade la ɔ nzi siane ekyi ɔmanle ɛdendɛlɛ bie mɔɔ ka ahonle la wɔ nyianu bo\n39, 40. (a) Ninyɛne mɔɔ wɔ buluku ɛhye anu la bie a le boni mɔ? (b) Kɛzi buluku ɛhye mɔɔ ɛbazukoa la baboa wɔ ɛ?\n39 Wɔ adile mɔɔ doa zo la anu, yɛbazuzu mɔɔ Nyamenle Belemgbunlililɛ ne ɛyɛ wɔ azɛlɛ ye azo ɔvi mekɛ mɔɔ bɛvale bɛziele ɛkɛ wɔ anwuma la anwo. Buluku ɛhye foa biala baha debie titile bie mɔɔ Belemgbunlililɛ ne ɛyɛ wɔ azɛlɛ ye azo la anwo edwɛkɛ. Wɔ tile biala anu, ndinu ɛlɛka ne baboa yɛ nuhua ko biala yeamaa yɛalie yɛali kɛ Belemgbunlililɛ ne wɔ ɛkɛ. Yɛbazuzu mɔɔ ɔwɔ kɛ yɛ nye da ye ade wɔ mekɛ mɔɔ Belemgbunlililɛ ne bara kenlebie kɛ ɔba yearazɛkye ɛtanema na yeaziezie azɛlɛ ne yeamaa yeayɛ paladaese la anwo wɔ adile mɔɔ li awieleɛ la anu. Kɛzi buluku ɛhye mɔɔ ɛbazukoa la baboa wɔ ɛ?\n40 Seetan kpondɛ kɛ ɔsɛkye diedi mɔɔ ɛlɛ ye wɔ Nyamenle Belemgbunlililɛ ne anu la. Noko Gyihova kpondɛ kɛ ɔmaa wɔ diedi ne anu mia amaa yeabɔ ɛ nwo bane na wɔanyia anwosesebɛ. (Ɛfɛ. 6:16) Ɛhye ati, yɛsi wɔ adua kɛ ɛva asɔneyɛlɛ ɛzukoa buluku ɛhye. Biza ɛ nwo dahuu kɛ, ‘Kɛzi Nyamenle Belemgbunlililɛ ne de amgba maa me ɛ?’ Mekɛ mɔɔ ɛlɛnwu ye kpalɛ ɛnɛ la, ɔbala ali bɔkɔɔ kɛ ɛbahɔ nuhua bie na wɔava nɔhalɛlilɛ wɔagyinla zɔhane Belemgbunlililɛ ne afoa wɔ mekɛ mɔɔ awie biala mɔɔ de aze la banwu kɛ Nyamenle Belemgbunlililɛ ne wɔ ɛkɛ amgba na ɔlɛdi tumi la!\n^ ɛden. 7 Saa ɛkpondɛ Grew, Stetson, nee Storrs anwo edwɛkɛ dɔɔnwo a, nea Jehovah’s Witnesses—Proclaimers of God’s Kingdom buluku ne mukelɛ 45-46.\n^ ɛden. 9 Ɔvi mekɛ mɔɔ bɛyele magazine ne wɔ 1879 la, ye duma ɛhakyi fane dɔɔnwo noko yɛbava Ɛzinzalɛ Arane a yɛali gyima wɔ buluku ɛhye amuala anu a.\n^ ɛden. 15 Baebolo Sukoavoma ne nwunle kɛ ɔhyia kɛ bɛtwe bɛ nwo bɛfi ɛzonlenlɛ nu eku ne mɔ mɔɔ bɛvale ewiade ne agɔnwolɛ la anwo, noko bɛbule menli mɔɔ ɔnva nwo kɛ bɛnle Baebolo Sukoavoma na bɛse bɛdie ɛkpɔnedeɛ ne bɛdi na bɛyila bɛ nwo zo bɛmaa Nyamenle la kɛ Keleseɛnema wɔ ɛvolɛ dɔɔnwo anu.\n^ ɛden. 17 Debie ko mɔɔ manle tumi mɔɔ wɔ zɔhane kɔkɔbɔlɛ ne anu hanle aze la a le kɛ bɛhanle bɛvanenle Kelaese mboane ekpunli ekyi 144,000 ne anwo titile. Yɛbanwu ye wɔ Tile 5 ne anu kɛ kolaa na 1935 ara la, bɛhilehilele nu kɛ Keleseɛnemaanle asɔne ne anu amra anu dɔɔnwo baboka “menli pemgbenleamgbe” mɔɔ bɛha bɛ nwo edwɛkɛ wɔ Yekile 7:9, 10 la anwo na bɛbayɛ eku mɔɔ tɔ zo nwiɔ mɔɔ bɛbanyia anwuma kɛ ahyɛlɛdeɛ kɛ bɛgyinlanle Kelaese afoa wɔ awieleɛ mekɛ ne anu la.\n^ ɛden. 31 Wɔ September 1920 ne anu, bɛhɛlɛle edwɛkɛ titile bie bɛhilehilele ɛkpɔlɛ ngakyile dɔɔnwo mɔɔ anloa yɛ se mɔɔ zile wɔ Canada, England, Germany, nee United States wɔ konle ne anu la anu wɔ The Golden Age (mɔɔ kɛkala bɛfɛlɛ ye Awake!) la anu. Saa ɛfa ɛtoto nwo a, ɛvolɛ dɔɔnwo mɔɔ lumua kolaa na ewiade konle mɔɔ lumua ara la anu ɛkpɔlɛ ɛdeɛ ne le ekyi kolaa.\n^ ɛden. 36 Bɛhɛlɛle Ɛzinzalɛ Arane ne wɔ ɛvolɛ dɔɔnwo anu bɛmanle eku ekyi ne anu amra titile amaa yeaboa bɛ.\nNwane mɔ a boale manle bɛzieziele Gyisɛse nɔhalɛ ɛdoavolɛma bɛmanle Belemgbunlililɛ ne ɛwolɛ a?\nNdenle boni mɔ azo a bɛzieziele nɔhalɛ Keleseɛnema bɛmanle Nyamenle Belemgbunlililɛ ne a?\nDuzu ninyɛne a maa yɛnwu kɛ Belemgbunlililɛ ne le arane amgba a? (Nea ɛlɛka “ Nyamenle Belemgbunlililɛ Ne—Ɔle Arane Amgba.”)\nKɛ ɔkɛyɛ na wɔazukoa ɛvoya mɔɔ ɛze la anu Kelaese nɔhalɛ ɛdoavolɛma ne wɔ mekɛ mɔɔ ɛlɛboa Belemgbunlililɛ ne ɛnɛ la ɛ?\nNYAMENLE BELEMGBUNLILILƐ NE—ƆLE ARANE AMGBA\nAsoo Nyamenle Belemgbunlililɛ ne le arane amgba? Suzu Nyamenle Belemgbunlililɛ ne anwo ninyɛne ekyi anwo nea. Biza ɛ nwo kɛ, ‘Asoo ninyɛne ɛhye mɔ anu ko biala ɛngile kɛ Belemgbunlililɛ ne wɔ ɛkɛ amgba na ɔbo sonla arane biala mɔɔ wɔ ɛkɛ ɛnɛ la azo ɔ?’\nBɛvale Gyisɛse Kelaese bɛziele ebia zo wɔ 1914 la, ɔlale ye ali kɛ ɔle Belemgbunli mɔɔ lɛ tumi, ɔdi pɛlepɛle, ɔze nrɛlɛbɛ, ɔse anwunvɔne yɛɛ ɔbɛlɛ ɔ nwo aze ɔmaa Gyihova Nyamenle. (Aye. 9:6, 7; 11:1-3) Kɛmɔ ɔnle kɛ dasanli tumivolɛ mɔɔ ɛnli munli la ati, eku nee mɛlalilɛma mɔɔ bɛte atua anzɛɛ angomedi ekpunli biala ɛnrɛhola ɛnrɛzɛkye ye adwenle anzɛɛ ɛnrɛzi ye adenle.\nƆLƐ TUMI ƆDI MƐLA NA ƆBUA NDƐNE\nGyisɛse ɛbɛlabɔlɛ nee neazo mɔɔ ɔyɛle wɔ mekɛ mɔɔ ɔwɔ azɛlɛ ye azo la a mɛla fɔɔnwo ne gyi zo a, “Kelaese mɛla ne.”—Gal. 6:2; 1 Pita 2:21.\nGyihova ɛva ndɛnebualɛ ne ɛwula ɔ Ra ne asa, na Gyisɛse yɛ zɔhane gyima ne pɛpɛɛpɛ mɔɔ sonla ndɛnebuavolɛ biala ɛngola ye yɛ a.—Dwɔn 5:22.\nGyisɛse nee menli 144,000 ne bali tumi anlea azɛlɛ ye azo. Ye tumililɛ ne bodane titile ko a le kɛ ɔmaa alesama nee Nyamenle abɔ nu bieko, yemɔti eza menli mɔɔ ɔ nee bɛ bali tumi la bayɛ ɛsɔfoma na bɛali zɔhane bodane ne anwo gyima.—Yek. 14:1; 20:6.\nKɛ awie mɔɔ li Gyihova anwumabɔvolɛ ɛlɔnema ne anyunlu la, Gyisɛse nea sogyama mɔɔ bɛlɛ tumi bɛtɛla biala wɔ ewiade la anwo zo. Ɔbava konle yeadoa ɛtanema kenlensa ye ala.—Edw. 45:1, 3-5; Yek. 19:11, 14-16.\nGyisɛse belemgbunli ebia ne wɔ anwuma, ɔ Ze ɛdeɛ ne anwo ɛkɛ. Anwuma le Gyihova “anyunlunyia ɛleka nwuanzanwuanza” mɔɔ ɔde a. (Aye. 63:15) Asoo ɔle ɛleka amgba? Ɛhɛe, ɔsonle bolɛ ɔtɛla azuamgbole anzɛɛ arane azua mɔɔ ɛkola ɛnwu ye la ɔluakɛ anwuma ninyɛne ɛmkpɔlɔ.—Mat. 6:20.\nAZƐLƐ YE AZO AZƐLƐSINLI\nƐnɛ, Gyisɛse maanlema ne le kɛ nyɛvolɛ mɔɔ bɛwɔ maanle nee azɛlɛ ngakyile zo na bɛdi ɛkɛ ne mɛla zo la. Noko Gyihova ɛva ye ahyehyɛdeɛ ne mɔɔ yɛkola yɛfa yɛtoto maanle nwo la ɛmaa bɛ mɔɔ bɛyɛ Belemgbunli ne ɛhulolɛdeɛ wɔ nu a. (Aye. 60:2; 66:8) Ɔnrɛhyɛ, Gyisɛse Belemgbunlililɛ ne balie azɛlɛ ne mɔɔ yɛde zo la amuala ayɛ ye azɛlɛsinli.—Edw. 72:8.\nARANE NGYEHYƐLEƐ NE MƆ\nNyamenle Belemgbunlililɛ ne bamaa ɛwɔkɛ ngakyile mɔɔ Nyamenle bɔle kɛ ɔbamaa zɔhane nyilalɛ ne mɔ nee dɔɔnwo mɔɔ boka nwo ara nu la ara nu kenlensa ye ala.—Edw. 72:16; Aye. 2:3; 33:24; 35:6; 65:21.\nMAANLEMA MƆƆ BƐDI NƆHALƐ\nBaebolo ne kilehile nuhua kɛ, “Belemgbunli biala anyunlunyia a le ye menli ne dɔɔnwo, belemgbunli mɔɔ ɛnlɛ menli la nwu amaneɛ.” (Mrɛ. 14:28) Belemgbunlililɛ ne maanlema mɔɔ bɛdi nɔhalɛ la anwo ɛzo kpalɛ arɛlevilɛ nu, bɛbo mgbe nsuu nee foa.—Edw. 72:8; Aye. 60:22.\nBƐZIEZIELE BƐ BƐMANLEBELEMGBUNLILILƐ NE ƐWOLƐ\nSuzu ninyɛne mɔɔ sisile wɔ ɛvolɛ dɔɔnwo anu kolaa na 1914 ara la anwo nea. Asoo ɛbahola wɔanwu kɛzi ninyɛne ɛhye mɔ boale Nyamenle menli ɔmanle bɛzieziele bɛ nwo bɛmanle Mɛzaya Belemgbunlililɛ ne ɛwolɛ ɔ?\nƐvolɛ 1800 avinli\nHenry Grew, George Stetson, nee George Storrs nleɛnleanle sonla ɛkɛla mɔɔ ɛnnwu ɛlɛ la ngilehilelɛ ne anu na bɛkpale nwolɛ ɛdanlɛ kɛ ɔle adalɛ\n1868 anzɛɛ 1869\nCharles T. Russell bɔle ɔ bo nleɛnleanle Keleseɛnemaanle asɔne ne mɔ ngilehilelɛ ne anu na ɔnwunle kɛ bɛzi Ngɛlɛlera ne ati aze; mɔɔ Russell diele Adventist edwɛkpakavolɛ Jonas Wendell ngilehilelɛ ne wiele la, ye “diedi ne mɔɔ ɛnee wozo la” anu mianle bieko\nAdiema Russell dele Baebolo ɛzukoalɛ ekpunli; bɛbɔle ɔ bo bɛyɛle ngyehyɛleɛ bɛzukoale Baebolo ne\nƐkɛla, ɛkpɔnedeɛ ne, nee kɛzi Kelaese bara la anwo nɔhalɛ edwɛkɛ ne lale ali wienyi\nEdwɛkɛ mɔɔ C. T. Russell hɛlɛle ye wɔ Bible Examiner ne anu la hilele kɛ Maanle Maanle Mekɛ ne bara awieleɛ wɔ 1914\nBɛhɛlɛle The Object and Manner of Our Lord’s Return ne kɛ bɛfa bɛahilehile Kelaese ɛralɛ ne anwo nɔhalɛ edwɛkɛ ne anu\nBɛyɛle Ɛzinzalɛ Arane mɔɔ lumua\nBɛnwunle kɛ Keleseɛnemaanle asɔne ne mɔ boka Babelɔn Kpole ne anwo\nAdiema Russell kpɔsale United States sɔlɔ aduduleɛ hɔkpɔlale ekpunli ne mɔ na ɔmanle bɛ anwosesebɛ\nBɛyɛle trate mɔɔ lɛ mukelɛ dɔɔnwo (bie mɔ bo mukelɛ 100) bɛmanle Ɛzinzalɛ Arane ne kengavolɛma kɛ bɛva bɛmaa mɔɔ bɛnlie ɛhwee\nƐzinzalɛ Arane ne dole ɛsalɛ vɛlɛle kengavolɛma amuala kɛ bɛrɛla Ngakyelɛlilɛ ne wɔ Allegheny, Pennsylvania\nMekɛ kɔsɔɔti edwɛkpakavolɛ gyima ne bɔ ɔ bo\nEdwɛkɛ le kɛ “Yɛkpondɛ Edwɛkpakavolɛma 1,000” nee “Bɛkpokpa Bɛ Kɛ Bɛha Edwɛkɛ Ne” mɔɔ bɛhɛlɛle la manle ɛzonlenlɛ gyima ne nyianle anyuhɔlɛ\nBɛmanle Keleseɛnema mɔɔ ɛnee bɛngola yia la anwosesebɛ kɛ bɛyia nu dahuu\nBɛhɛlɛle edwɛkɛ bɛbɔle Nsa-Ko Nyamenle ngilehilelɛ ne bɛguale\nKengavolɛma mɔɔ bɛwɔ asɛɛ ewiade amuala la asa hanle Ɛzinzalɛ Arane ne bie\nBɛyele The Divine Plan of the Ages ne mɔɔ nzinlii bɛravɛlɛle bɛ Studies in the Scriptures la foa mɔɔ lumua\nƐzinzalɛ Arane ne dole ɛsalɛ vɛlɛle kengavolɛma kɛ bɛrɛla kenle nsa “ayia titile” mɔɔ bamaa bɛahakye Kelaese ewule ne la, ɛhye a bɛvale bɛbɔle ɛvolɛ biala nyianu ɛyɛlɛ bo a\nBɛzile Bible House ne wɔ Allegheny, Pennsylvania\nThe Watch Tower Society ne luale kɔmpɛlɛ mɔɔ bɛyɛ mbuluku la azo yɛle Rotherham’s New Testament ne\nC. T. Russell vile United States, ɔbɔle ɔ bo ɔkpɔsale ɔkpondɛle ndenle ɔluale zo “ɔdɛlɛle Nɔhalɛ ne anu”\nƐnee bɛsoa Tower Tract Society agyakɛ anu gyinlavolɛma kɛ neavolɛ adenduvoma bɛmaa bɛkɔkpɔla asafo ne mɔ bɛmaa bɛ anwosesebɛ\nƐzinzalɛ Arane ne hanle kɛ nɔhavoma bie mɔ ɛhyɛ bɛ nwo ekpunli ɛlɛyɛ “Dawn Circles” azukoa Baebolo ne, na ɔhanle kɛ bɛyia kɛ “Ekpunli wɔ ɛleka biala”\nC. T. Russell hɛlɛle buluku ekyi What Say the Scriptures About Hell?\nBɛzile ɔfese mɔɔ lumua wɔ London, England\nBɛhanle edwɛkɛ ne wɔ maanle 28 azo\nTrate mɔɔ ɛnee bɛkyehyɛ ye wɔ awɔdenle mɔɔ bikye asɔne azua wɔ Molɛ mɔɔ bɛnlie ɛhwee la hakyile yɛle azua nu daselɛlilɛ bɔkɔɔ\nRussell edwɛkɛ ne bɔle ɔ bo kɛ ɔba adwelie ngɛlata nu dahuu\nBɛyele Watch Tower Society, ewiade amuala gyima ne ati ne bɛhɔle Brooklyn, New York\nBaebolo Sukoavoma ne bɔle ɔ bo kɛ bɛfa duma International Bible Students Association bɛavɛlɛ bɛ nwo\nC. T. Russell nee ɔ gɔnwo mɔ nsia dule kɛyɛ mayɛlɛ 35,000 adenle kpɔsale ewiade amuala kɛ bɛnleɛnlea “gyinlabelɛ nee anyelazo mɔɔ Keleseɛnema ɛzonlenlɛ” ne lɛ la anu wɔ azɛlɛ ngakyile mɔɔ bie a le China, India, Japan, nee Philippines la azo\nBɛlumuale bɛyele “Photo-Drama of Creation” ne wɔ New York wɔ January 11, akee bɛyele ye wɔ azua nnu azo wɔ siane bieko anu. Ɛvolɛ ne kahɔ ye awieleɛ la, ɛnee menli kɛyɛ 9,000,000 mɔɔ bɛwɔ North America, Europe, Australia, nee New Zealand la ɛlua ndenle ngakyile zo ɛnlea\nWɔ October, C. T. Russell hanle hilele Bɛtɛle abusua ne kɛ “Maanle Maanle mekɛ ne ɛra awieleɛ; bɛ arelemgbunli ne mɔ mekɛ ɛwie.” Kɛmɔ adiema raalɛ ko mɔɔ ɛnee wɔ ɛkɛ la hanle la, ɔdoale zo kɛ: “Yemɔti yɛnze mɔɔ bazi a”\n“Sonvolɛ Nɔhavo Mɔɔ Ze Nrɛlɛbɛ La A Le Boni?”\nEdwɛkɛ ɛhye tenrɛ ndelebɛbo mɔɔ yɛlɛ ye wɔ sonvolɛ nɔhavo ne anwo la. Sukoa kɛzi yɛ sunsum nu boɛlilɛ gyi ngyehyɛleɛ ɛhye azo la.\nƐhye le menli mɔɔ bɛkulo kɛ bɛfa Baebolo ne anu nɔhalɛ ne bɛbɔ bɛ ɛbɛla ɔnva nwo ɛkpɔlɛ mɔɔ bɛhɔle nu la anwo edwɛkɛ. Bɛ neazo ne bamaa wɔahɔ zo wɔazonle Nyamenle nɔhalɛ nu.\nFa nwa awie Fa nwa awie Bɛwo Belemgbunlililɛ Ne Wɔ Anwuma